BERETNING FRA KOMMISSIONEN - BESKYTTELSE AF FÆLLESSKABERNES FINANSIELLE INTERESSER OG BEKÆMPELSE AF SVIG - ÅRSBERETNING FOR 2001

INDHOLDSFORTEGNELSE

Resumé

Afsnit 1 - Fællesskabets aktiviteter til beskyttelse af Fællesskabernes finansielle interesser og bekæmpelse af svig

1. Hovedtræk i udviklingen i fællesskabspolitikken i 2001

2. Eksempler på internt og eksternt samarbejde og partnerskab med nationale myndigheder

2.1. Udførsel af sukker til OLT og genindførsel af sukker og sukkerblandinger i Det Europæiske Fællesskab

2.2. Misbrug af mælkekvoteordningerne

2.3. Undersøgelse vedrørende dokumentfalsk og bedrageri begået af en ngo-organisation (ikke-statslig organisation)

2.4. Erfaringer i ansøgerlandene: Polen

3. Opfølgning af handlingsplanen for 2001-2003

Afsnit II: Foranstaltninger truffet af medlemsstaterne til gennemførelse af artikel 280 i EF-traktaten

4. Tekster til gennemførelse af artikel 280 EF - den vigtigste udvikling på lovgivningsområdet

4.1. Egne indtægter: vigtigste udvikling på lovgivningsområdet

4.2. Landbrugsudgifter: vigtigste udvikling på lovgivningsområdet

4.3. Strukturforanstaltninger: vigtigste udvikling på lovgivningsområdet

5. Supplerende tekster vedrørende beskyttelse af Fællesskabets finansielle interesser

5.1. Situationen med hensyn til medlemsstaternes ratifikation af konventionen af 26. juli 1995 om beskyttelse af De Europæiske Fællesskabers finansielle interesser og protokollerne hertil.

5.2. Har medlemsstaten i givet fald truffet foranstaltninger til gennemførelse af konventionen og protokollerne hertil- (Gælder foranstaltninger vedtaget efter offentliggørelsen af årsberetningen for 2000 i maj 2001)

6. KOORDINERING AF DE TJENESTER, DER ER ANSVARLIGE FOR BESKYTTELSEN AF DE FINANSIELLE INTERESSER I DEN ENKELTE MEDLEMSSTAT

6.1 Egne indtægter: koordinerings- og samarbejdsmekanismer, eventuelle vanskeligheder på lovgivningsplan

6.2 Landbrugsudgifter: koordinerings- og samarbejdsmekanismer, eventuelle vanskeligheder på lovgivningsplan

6.3 Strukturforanstaltninger: koordinerings- og samarbejdsmekanismer, eventuelle vanskeligheder på lovgivningsplan

7. Bemærkninger vedrørende samarbejdet mellem medlemsstaternes kompetente myndigheder (artikel 280, stk. 3, i EF-traktaten)

8. Inddrivelse

8.1. Lovgivningsinstrumenter og administrative bestemmelser om retsmyndighedernes underretning af administrationen om udfaldet af strafferetlig forfølgelse med henblik på inddrivelse

8.2. Foranstaltninger til forbedring af inddrivelsen af ikke-opkrævede indtægter og og uretmæssigt udbetalte beløb - forbindelser mellem kontrol- og undersøgelsestjenesterne og de tjenester, der er ansvarlige for inddrivelse

8.3. Daglig forbindelse mellem kontroltjenesterne og inddrivelsestjenesterne

Afsnit III: STATISTIKKER OG ANALYSER

INDLEDNING

9. SITUATIONEN I 2001

9.1. 9.1. Traditionelle egne indtægter

9.2. Landbrugsudgifter (EUGFL, Garantisektionen)

9.3. Strukturforanstaltninger

9.4. Tilfælde, der undersøges af OLAF

10. SPECIFIK ANALYSE

10.1. Traditionelle egne indtægter

10.2. Landbrugsudgifter (EUGFL, Garantisektionen)

10.3. Strukturforanstaltninger

11. FINANSIEL OPFØLGNING

11.1. Traditionelle egne indtægter

11.2. Udgifter under EUGFL, Garantisektionen

11.3. Strukturfonde

11.4. Direkte udgifter (inkl. ekstern bistand)

BERETNING FRA KOMMISSIONEN - BESKYTTELSE AF FÆLLESSKABERNES FINANSIELLE INTERESSER OG BEKÆMPELSE AF SVIG - ÅRSBERETNING FOR 2001.

Resumé

Kommissionen forelægger hermed sin tredje årsberetning om beskyttelse af Fællesskabernes finansielle interesser og bekæmpelse af svig i henhold til EF-traktatens artikel 280, stk. 5. Med henblik på at redegøre for udmøntningen af medlemsstaternes og Fællesskabets fælles ansvar på dette område er beretningen inddelt i følgende tre afsnit:

-en status over Fællesskabets lovgivningsvirksomhed i 2001, herunder eksempler på samarbejdet med medlemsstaterne, ansøgerlandene og tredjelande (afsnit I)

-en gennemgang af medlemsstaternes foranstaltninger i henhold til EF-traktatens artikel 280, navnlig for så vidt angår lovgivnings- og andre retlige initiativer og organiseringen af kontroltjenesterne (afsnit II)

-en statistisk oversigt over resultaterne af de initiativer, medlemsstaterne og Kommissionen har taget i 2001 med henblik på beskyttelsen af de finansielle interesser og bekæmpelsen af svig (afsnit III).

Sigtet med dette dokument er at præsentere de samlede foranstaltninger, der er truffet af de aktører, der har et medansvar for beskyttelsen af Fællesskabets finansielle interesser, og at konkretisere målene for medlemsstaternes og Fællesskabets globale og delte ansvar. I beretningen tages der hensyn til de foranstaltninger, der er iværksat af de nationale myndigheder og Kommissionen, med henblik på såvel forebyggelse som bekæmpelse af økonomisk og finansiel kriminalitet, der skader Fællesskabets interesser. Beretningen følger den udvidede strategi i handlingsplanen [1] og er således ikke strengt begrænset til tiltag, der er iværksat på grundlag af traktatens artikel 280.

[1] Meddelelse fra Kommissionen - Beskyttelse af Fællesskabernes finansielle interesser - bekæmpelse af svig: handlingsplan for 2001-2003 (KOM(2001) 254 endelig udg.

Endelig er beretningen et led i den løbende og gennemsigtige evaluering af fællesskabspolitikkerne, som efterspørges af såvel Kommissionen som Europa-Parlamentet og Rådet [2]. Kommissionen holder desuden regelmæssige møder med repræsentanter for de nationale administrationer og sine egne tjenestegrene for løbende at forbedre evalueringen af beskyttelsen af de finansielle interesser [3].

[2] Konklusioner fra Økofin-Rådet af 7.maj 2002, punkt 13, og Europa-Parlamentets beslutning om årsberetningen for 2000, punkt 2.

[3] I 2001 holdt Det Rådgivende Koordineringsudvalg for Bekæmpelse af Svig tre møder, og det samme gjorde Artikel 280-Arbejdsgruppen. Kommissionens tjenestegrene holdt ligeledes to møder med dette formål for øje.

Afsnit 1 - Fællesskabets aktiviteter til beskyttelse af Fællesskabernes finansielle interesser og bekæmpelse af svig

1. Hovedtræk i udviklingen i fællesskabspolitikken i 2001

Kommissionen har fastlagt sine overordnede politiske mål for beskyttelsen af de finansielle interesser i lyset af den samlede strategi, som den vedtog den 28. juni 2000 [4]. Strategien, der har et flerårigt perspektiv (2001-2005), tager sigte på at udvikle en lovgivningsmæssig og administrativ ramme, som omfatter alle fællesskabspolitikkerne, og at give mulighed for udveksling og samarbejde mellem de berørte aktører i Kommissionen og i medlemsstaterne, i overensstemmelse med princippet om delt ansvar som omhandlet i EF-traktatens artikel 280. Strategien blev vedtaget af Økofin-Rådet den 17. juli 2000 og godkendt af Europa-Parlamentet i dets beslutning af 13. december 2000 [5].

[4] Der er tale om følgende fire strategiske retningslinjer: udvikling af en overordnet politik til bekæmpelse af svig, styrkelse af en samarbejdskultur mellem alle relevante myndigheder i medlemsstaterne, en interinstitutionel strategi for at forebygge og bekæmpe svig og bestikkelse og styrke de europæiske institutioners troværdighed samt styrkelse af den strafferetlige dimension i overensstemmelse med traktatens nye forpligtelser (KOM(2000) 358 endelig udg. af 28.6.2000).

[5] Rådets konklusioner af 17.7.2000 om meddelelse fra Kommissionen om beskyttelse af Fællesskabernes finansielle interesser - Bekæmpelse af svig - hen imod en samlet strategisk tilgang (dokument 10344/00 FIN 273). Europa-Parlamentets beslutning af 13.12.2000 om "den samlede strategiske tilgang" (dokument A5-0376/2000).

Den 15. maj 2001 vedtog Kommissionen en handlingsplan for 2001-2003 med henblik på gennemførelse af de mål, der er fastsat i den samlede strategi, og tilvejebringelse af håndgribelige og målelige resultater. Europa-Parlamentet og Rådet hilste handlingsplanen velkommen og godkendte de heri indeholdte retningslinjer for regelmæssig evaluering og overvågning.

1.1. Forebyggelse er omdrejningspunktet i en overordnet og sammenhængende strategi til bekæmpelse af svig. Kommissionen har derfor foreslået forebyggende foranstaltninger, der tager hensyn til beskyttelsen af de finansielle interesser lige fra lovgivningsstadiet, hvilket fik en yderst positiv modtagelse i både Europa-Parlamentet og Rådet [6]. Kommissionen har inden for rammerne af hvidbogen om reformen [7] (aktion 94) udformet en strategi for svigsikring af lovgivningen og forvaltningen af fællesskabsmidler. Denne aktion søger at korrigere svagheder i fællesskabslovgivningen og kontraktbestemmelserne, som kan udnyttes til svigagtige formål [8], ved at indføre en forudgående undersøgelse af følsomme lovforslag med inddragelse af erfaringer gjort i marken og systematisk høring af OLAF [9].

[6] Konklusioner fra Økofin-Rådet af 15.6.2001 (dokument 9270 FIN 169). Europa-Parlamentet understreger i sin beslutning om årsberetningen for 2000, at « svigsikring » i forbindelse med alle nye retsakter er en af de fire vigtige foranstaltninger, der kan indebære et kvalitativt spring i indsatsen for at bekæmpe svig. Europa-Parlamentets beslutning af 29.11.2001 om Kommissionens årsberetning for 2000 (dokument A5-2001-393).

[7] Reformen af Kommissionen - En hvidbog - Del II (KOM(2000) 200 endelig/2 af 5.4.2000).

[8] Kommissionens meddelelse om beskyttelse af lovgivningen og kontraktforvaltningen mod svig, vedtaget den 7.11.2001 (SEK(2001)2029 endelig udg.).

[9] Både Europa-Parlamentet (beslutning om årsberetningen for 2000) og Rådet (konklusioner fra Det Europæiske Råd af 15. juni 2001) har understreget den merværdi, der tilføres med inddragelsen af OLAF i arbejdet med at forebygge svig på lovgivningsområdet .

Strategien prioriterer horisontale initiativer, som vedrører alle fællesskabspolitikkerne og alle de aktører, der gennemfører dem. Offentlige kontrakter er et område, hvor Kommissionen og medlemsstaterne har en solidarisk interesse i en effektiv indsats med afskrækkende virkning og stor signalværdi. Dette er en af de udfordringer, der tages op i Europa-Parlamentets og Rådets forslag til direktiv om samordning af fremgangsmåderne ved indgåelse af offentlige kontrakter og i det særlige initiativ vedrørende en ordning for udveksling af oplysninger mellem medlemsstaterne [10]. Behandlingen af disse forslag fortsætter i Rådet. Kommissionen har desuden fremsat forslag om svigbekæmpende bestemmelser i forbindelse med omarbejdningen af finansforordningen, som blev vedtaget den 25. juni 2002.

[10] I overensstemmelse med handlingsplanen til bekæmpelse af organiseret kriminalitet udarbejdet af Gruppen på Højt Niveau, som blev nedsat af Det Europæiske Råd i Dublin i december 1996, og dens politiske retningslinje nr. 13 (vedtaget af Rådet den 28. april 1997, EFT C 251 af 15.08.1997).

For at sikre den fælles valutas troværdighed og beskytte den mod forfalskning vedtog Rådet på grundlag af Kommissionens forslag den 28. juni 2001 forordning nr. 1338/2001 og nr. 1339/2001 [11]. Disse forordninger udgør et retsgrundlag for samarbejde mellem alle de relevante institutionelle aktører (ECB, Europol, Kommissionen/OLAF [12]), centralkontorerne og de øvrige kompetente myndigheder i medlemsstaterne og i tredjelande. For så vidt angår den strafferetlige ramme for beskyttelsen af euroen forelagde Kommissionen Rådet en første rapport om medlemsstaternes gennemførelse af rammeafgørelsen [13]. Medlemsstaterne har generelt opfyldt de fastsatte forpligtelser. I december 2001 vedtog Rådet Pericles-programmet [14]. Dette program medfinansierer tværnationale og tværfaglige projekter for udveksling, bistand og uddannelse med henblik på beskyttelse af euroen mod falskmøntneri.

[11] Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri - EFT L 181 af 4.7.2001 - og Rådets forordning (EF) nr. 1339/2001 af 28. juni 2001 om udvidelse af virkningerne af forordning nr. 1338/2001 om fastlæggelse af de foranstaltninger, der er nødvendige for at beskytte euroen mod falskmøntneri, til også at omfatte de medlemsstater, som ikke har indført euroen som fælles valuta - EFT L 181 af 4.7.2001.

[12] For så vidt angår falske euromønter er der efter brevveksling mellem Rådets formand og den franske finansminister oprettet et europæisk teknisk og videnskabeligt center (CTSE), som drives af to tjenestemænd i Kommissionen/OLAF.

[13] Kommissionens rapport på grundlag af artikel 11 i Rådets rammeafgørelse af 29. maj 2000 om styrkelse af beskyttelsen mod falskmøntneri, ved hjælp af strafferetlige og andre sanktioner i forbindelse med indførelsen af euroen (KOM(2001) 771 endelig udg. af 13.12.2001).

[14] Rådets afgørelse af 17. december 2001 om et handlingsprogram for udveksling, bistand og uddannelse med henblik på beskyttelse af euroen mod falskmøntneri ("Pericles"-programmet) (afgørelse 2001/923/EF, EFT L 339 af 21.12.2001).

Et andet vigtigt tiltag i 2001 var vedtagelsen af direktivet om forebyggelse af anvendelsen af det finansielle system til hvidvaskning af penge [15]. Dette direktiv ajourfører direktivet fra 1991 og udvider dets anvendelsesområde gennem visse ændringer, hvoraf de vigtigste er følgende: udvidelse af forbuddet mod hvidvaskning af penge til at omfatte ikke alene ulovlig narkotikahandel, men også organiseret kriminalitet, samt udvidelse af direktivets forpligtelser til at omfatte visse ikke-finansielle aktiviteter og erhverv.

[15] Europa-Parlamentets og Rådets direktiv 2001/97/EF af 4. december 2001 om ændring af Rådets direktiv 91/308/EØF om forebyggende foranstaltninger mod anvendelse af det finansielle system til hvidvaskning af penge - Erklæring fra Kommissionen - EFT L 344 af 28.12.2001.

Hvis den ønskede samlede strategi for beskyttelse af de finansielle interesser skal kunne virkeliggøres, er det en forudsætning, at ansøgerlandene inddrages i fællesskabsstrategien med henblik på forebyggelse. Set i dette lys var 2001 et år, hvor Kommissionens tiltag i forbindelse med forberedelsen af udvidelsen konsolideres, for så vidt angår oprettelsen af finansforvaltnings- og kontrolorganer, herunder interne kontrolorganer, i de centrale og regionale administrationer. Målet for 2001 var at oprette interne revisionsenheder i alle de organer, der forvalter fællesskabsmidler, såvel som i de centrale og regionale administrationer.

Korrekt anvendelse, kontrol, overvågning og evaluering af fællesskabsfinansiering af projekter i førtiltrædelsessammenhæng (bl.a. under PHARE, ISPA og SAPARD) må opfattes som en nøgleindikator for kandidatlandenes kapacitet til at gennemføre Fællesskabets regelværk på finanskontrolområdet. For så vidt angår bekæmpelsen af svig, påbegyndte man i Polen etableringen af et særligt kontor med ansvar for beskyttelsen af Fællesskabets finansielle interesser i begyndelsen af 2001. Erfaringerne hermed vil blive udnyttet i forbindelse med etableringen af tilsvarende organer i de øvrige ansøgerlande.

Der er givet prioritet til indgåelsen af en aftale mellem på den ene side Fællesskabet og medlemsstaterne og på den anden side Schweiz om bekæmpelse af svig navnlig med henblik på at fremme en løsning vedrørende gensidig bistand på skatte- og afgifts- samt toldområdet. Den 14. december 2000 fik Kommissionen mandat til at forhandle med de schweiziske myndigheder. Der er ført forhandlinger i hele 2001, men der er endnu ikke opnået resultater.

For så vidt angår styrkelsen af de retlige afslørings-, kontrol- og sanktionsinstrumenter, skal det nævnes, at størstedelen af de principbeslutninger, der blev truffet ved udgangen af 2000, blev iværksat i internt i Kommissionen i 2001 med henblik på at forbedre finansforvaltningen [16]. For så vidt angår de udgifter, der forvaltes af Kommissionen, og medlemsstaternes forvaltning af fællesskabsmidlerne er der lagt yderligere vægt på princippet om ansvarliggørelse af de anvisningsberettigede og regnskabsførerne i forlængelse af meddelelsen om aktion 96 i hvidbogen (effektivisering af forvaltningen af inddrivelsen af uretmæssigt udbetalte midler på området direkte udgifter). Kommissionen er i øjeblikket ved at udarbejde gennemførelsesbestemmelser for samarbejde og opgavefordeling mellem de anvisningsberettigede, regnskabsførerne, Den Juridiske Tjeneste og OLAF.

[16] Det drejer sig hovedsagelig om kapitel V - XXIV i hvidbogen om reformen af Kommissionen om reformen af de finansielle kredsløb og finanskontrollen samt oprettelse af en intern revisionstjeneste.

På strukturfondsområdet (aktion 97 i hvidbogen) er den retlige ramme for finansforvaltning blevet forbedret med vedtagelsen i marts 2001 af to forordninger, der finder anvendelse på den nye programmeringsperiode [17]. Således er medlemsstaternes forpligtelser med hensyn til overvågning af projekter og betalinger præciseret i disse retstekster. Styrkelsen af finanskontrollen i forbindelse med den nye programmering og vedtagelsen af en række aftaleprotokoller på tværs af tjenestegrenene i overensstemmelse med anbefalingerne i hvidbogen om reformen af Kommissionen tager hensyn til Revisionsrettens bemærkninger [18], bl.a. om indberetning og opfølgning af tilfælde af uregelmæssigheder.

[17] Kommissionens forordning (EF) nr. 438/2001 og forordning (EF) nr. 448/2001 af 2. marts 2001 (EFT L 63 af 3.3.2001 og EFT L 64 af 6.3.2001) om gennemførelsesbestemmelser til Rådets forordning (EF) nr. 1260/1999 for så vidt angår henholdsvis forvaltnings- og kontrolsystemerne for strukturfondenes interventioner og proceduren for finansielle korrektioner af interventioner under strukturfondene.

[18] Særberetning nr. 10/2001 om den finansielle kontrol af strukturfondene (EFT C 314 af 8.11.2001). I sin beslutning om Kommissionens årsberetning for 2000 påpegede Europa-Parlamentet under henvisning til den nævnte særberetning, at medlemsstaternes indberetninger af uregelmæssigheder i forbindelse med strukturfondene er yderst mangelfulde.

1.2. Med bestræbelserne på at udvikle en ny samarbejdskultur med medlemsstaterne drages konsekvensen af Fællesskabets og medlemsstaternes delte ansvar for beskyttelsen af de finansielle interesser. OLAF har som tjenesteplatform til opgave på længere sigt at udvikle et egentligt partnerskab med medlemsstaterne [19] med henblik på at skabe større synergi mellem fællesskabsplanet og det nationale plan under overholdelse af proportionalitets-, subsidiaritets- og effektivitetsprincippet.

[19] Økofin-Rådet understregede betydningen heraf i konklusionerne om den overordnede strategi.

OLAF skal ud fra et fællesskabssynspukt være i stand til at reagere på anmodninger fra medlemsstaterne med henblik på at forbedre bekæmpelsen af svig. Med henblik herpå er Det Europæiske Kontor for Bekæmpelse af Svig ved at blive omorganiseret - uden at dette berører dets fællesskabsprærogativer - således at dets ansvarsområder og opgaver afspejles i dets organisation, og det bedre kan repræsentere en «fællesskabsplatform af tjenester». I og med at den interne opgavefordeling bliver mere synlig, vil den merværdi, som fællesskabsplanet kan tilføre, være mere eksplicit, og de nationale myndigheders behov for en kontaktflade vil bedre kunne imødekommes.

Et vigtigst skridt i konsolideringen af OLAF blev taget i 2001 med oprettelsen af et direktorat for efterretninger, som gennem udvikling af den strategiske og operationelle analysefunktion vil arbejde på at forbedre Kommissionens operationelle strategi og bistå de nationale administrationer med at fastlægge deres prioriteringer i forbindelse med bekæmpelsen af svig. Dette nye direktorat vil på sigt kunne bidrage til at forbedre kvaliteten af de oplysninger om tilfælde af svig og uregelmæssigheder, der meddeles af medlemsstaterne. Som nærmere beskrevet i afsnit III i denne beretning er indførelsen af nye informationsteknologiske moduler til indberetning af svig og uregelmæssigheder blevet fulgt op af uddannelsesforanstaltninger for medlemsstaterne i løbet af 2001. OLAF har i samarbejde med de nationale administrationer afholdt en snes uddannelseskurser om forskellige aspekter af svigbekæmpelsen med henblik på at øge udvekslingen af erfaringer med god praksis og imødekomme specifikke behov.

Endvidere er der oprettet en enhed af retsembedsmænd og juridiske rådgivere i kontoret, der bl.a. skal sikre opfølgningen af OLAF's undersøgelser. Denne ekspertisekapacitet, der omfatter både den administrative og retlige dimension, vil gøre det lettere at integrere kontoret i det bredere net af relevante nationale aktører, det vil primært sige told- og skatte- og afgiftsmyndigheder samt politi- og retsforfølgende myndigheder, som OLAF henvender sig til med anmodning om bistand og vice versa med henblik på at sikre en effektiv beskyttelse af de finansielle interesser, herunder også strafferetlig beskyttelse.

OLAF fortsætter drøftelserne med medlemsstaterne med henblik på fuld udnyttelse af det potentiale, der ligger i Det Rådgivende Koordineringsudvalg for Bekæmpelse af Svig (CoCoLaF). Arbejdsmetoderne og tilrettelæggelsen af mødevirksomheden i dette udvalg er blevet væsentligt forbedret i 2001, ikke mindst med henblik på at uddybe dialogen med de nationale myndigheder. Ad hoc-gruppen « artikel 280 » har således samlet eksperter fra medlemsstaterne med det formål at øge gennemsigtigheden i forbindelse med udarbejdelsen af beretningen i henhold til traktatens artikel 280 og bedre udnytte medlemsstaternes deltagelse i denne procedure. Ad hoc-gruppen af nationale eksperter inden for falskmøntneri har styrket Kommissionens ekspertise og arbejdet er resulteret i et fælles retsinstrument på dette område.

Kommissionen har for nylig sammen med ti medlemsstater anlagt sag ved domstole i USA med henblik på at imødegå en massiv risiko for cigaretsmugling og organiseret kriminalitet, herunder hvidvaskning af penge, i Den Europæiske Union. Disse ulovlige aktiviteter udgør en alvorlig trussel mod Fællesskabets og medlemsstaternes fælles vitale interesser. I den omhandlede sag fungerer Kommissionen som en tjenesteplatform, der yder medlemsstaterne bistand i forbindelse med retsprocedurerne i USA og dermed fremmer et initiativ, der er truffet af medlemsstaterne i fællesskab. Kommissionen optræder som medlemsstaternes repræsentant ved disse retssager, og den er ansvarlig for koordineringen af medlemsstaternes aktioner og kontakten med de amerikanske advokater, der repræsenterer Fællesskabet og de ti medlemsstater i de amerikanske domstole.

Inden for rammerne af kontrollen med egne indtægter foretog Kommissionen i 2001 kontrolundersøgelser i alle medlemsstaterne, for så vidt angår behandlingen af anmodninger under ordningen for gensidig bistand. Formålet var at verificere, at de nationale systemer og procedurer sikrer en effektiv beskyttelse af de traditionelle egne indtægter og befordrer et effektivt samarbejde med Kommissionen. Konklusionerne i den udarbejdede temarapport peger i positiv retning.

For så vidt angår området traditionelle egne indtægter fortsætter Kommissionen, nærmere bestemt Generaldirektoratet for Budget, bestræbelserne inden for rammerne af det fælles revisionsinitiativ [20] i tæt samarbejde med medlemsstaternes interne revisionstjenester. Medlemsstaterne deltager aktivt i undergruppen for revision, og nogle af dem er stærkt engageret i udviklingen af revisionsmoduler. For så vidt angår anvendelsen af samarbejdsmetoden, er status for 2001 yderst positiv, ikke mindst med hensyn til de opnåede resultater, som bekræfter det formålstjenlige i denne strategi. Danmark og Østrig har således gennemført en "fælles revision" vedrørende ekstern fællesskabsforsendelse, og Nederlandene har videreført den aktion, der blev iværksat i 2000 vedrørende fri omsætning. Disse temaer blev besluttet i fællesskab på grundlag af revisionsmoduler, der var godkendt af medlemsstaterne og Kommissionen.

[20] Se beretningen om beskyttelse af Fællesskabernes finansielle interesser og bekæmpelse af svig for regnskabsåret 2000.

Efter at revisionen var afsluttet og på grundlag af medlemsstaternes revisionsrapporter gennemgik Kommissionen de gennemførte tiltag med særlig vægt på evaluering af risikoanalysesystemet samt relevansen af konklusionerne og anbefalingerne i forhold til de konstaterede anomalier og observationer. Kommissionen har draget nytte af rapporternes konklusioner, for så vidt angår indvirkningen på de egne indtægter. Den vil sørge for, at resultaterne af revisionerne bliver fulgt op på det finansielle plan, naturligvis på de samme betingelser, som hvis Kommissionen alene havde stået for kontrollen. Danmark, Østrig og Nederlandene gentager forsøget i 2002.

1.3. I 2001 blev den strafferetlige dimension af politikken til beskyttelse af Fællesskabets finansielle interesser styrket på det operationelle plan. Enheden af retsembedsmænd yder juridisk bistand og rådgivning og stiller sin ekspertise til rådighed for den administrative undersøgelsesfunktion og opfølgningen af undersøgelserne, med henblik på et effektivt samarbejde med de nationale rets- og politimyndigheder.

På lovgivningsplanet har Kommissionen, under hensyn til at dens første forslag ikke blev accepteret på Det Europæiske Råds møde i Nice [21], med udarbejdelsen af en grønbog genåbnet debatten om oprettelse af en europæisk anklagemyndighed, der skal varetage den strafferetlige beskyttelse af Fællesskabets finansielle interesser [22]. En europæisk anklagemyndighed i finansielle anliggender skal, under de nationale domstoles kontrol, have til opgave at koordinere og lede undersøgelser og forfølgning af strafbare forhold, som skader Fællesskabernes finansielle interesser, med henblik på at overvinde de hindringer, der er forbundet med opsplitningen af det europæiske retsområde og den relative straffrihed, som følger heraf for de kriminelle. Grønbogen har til formål at skabe en bred offentlig debat, hvis resultater vil blive forelagt på konventet om Europas fremtid med henblik på den næste regeringskonference. Dette initiativ har længe fået opbakning fra Europa-Parlamentet [23]. Inden for rammerne af en traktatændring har det således udtrykt ønske om « et kvalitativt spring » i indsatsen for bekæmpelse af svig på grundlag af oprettelsen af en europæisk anklagemyndighed i finansielle anliggender med mere omfattende beføjelser. Også OLAF-Overvågningsudvalget har afgivet udtalelser, som støtter og supplerer Kommissionens forslag.

[21] Europa-Kommissionens supplerende bidrag til regeringskonferencen om institutionelle reformer - Strafferetlig beskyttelse af Fællesskabets finansielle interesser: en europæisk anklagemyndighed, 29.9.2000, KOM(2000) 608 endelig udg. Dette bidrag supplerer Kommissionens udtalelse i henhold til artikel 48 i traktaten om Den Europæiske Union om afholdelse af en konference mellem repræsentanter for medlemsstaternes regeringer med henblik på ændring af traktaterne - Tilpasning af institutionerne med henblik på udvidelsen, af 26.1.2000, (KOM (2000) 34 endelig udg.).

[22] Grønbog om beskyttelse af Fællesskabets finansielle interesser og oprettelse af en europæisk anklagemyndighed af 11.12.2001 (KOM (2001) 715 endelig udg.). Grønbogen findes på følgende internet-adresse: http://europa.eu.int/olaf/livre_vert.

[23] Beslutning af 16.5.2000 om Kommissionens årsberetning for 2000 (EFT C 59 af 23.02.2001) og beslutning af 14. marts 2001 om Kommissionens årsberetning for 1999 (EFT C 343 af 5.12.2001), hvori Kommissionen opfordres til at forelægge et sådant forslag senest 1. juni 2001.

Til trods for Rådets gentagne opfordringer [24] lider samarbejdet i Unionen stadig under forsinkelserne i medlemsstaternes ratificering af konventionen af 26.07.1995 om beskyttelse af De Europæiske Fællesskabers finansielle interesser [25] og tillægsprotokollerne hertil. For at fremskynde disse bestemmelsers ikrafttræden har Kommissionen vedtaget et forslag til direktiv om strafferetlig beskyttelse af Fællesskabets finansielle interesser [26]. Formålet er i et instrument med hjemmel i EF-traktatens nye artikel 280 at indsætte de bestemmelser i BFI-konventionen og protokollerne hertil, som vedrører strafbarhed, ansvar, sanktioner og samarbejdet med Kommissionen. Parlamentet [27] har godkendt Kommissionens forslag, der ligeledes støttes af Den Europæiske Revisionsret [28] og i øjeblikket er til behandling i Rådet.

[24] Såvel i konklusionerne af 17.07.2000 som i konklusionerne i forbindelse med beslutningen om decharge for 2000.

[25] Rådets retsakt af 26. juli 1995 om udarbejdelse af konventionen om beskyttelse af De Europæiske Fællesskabers finansielle interesser (EFT C 316 af 27.11.1995).

[26] Dok. KOM (2001) 272 endelig udg. (EFT C 240 E af 28.08.01) vedtaget den 23.05.01.

[27] Europa-Parlamentets lovgivningsmæssige beslutning af 29.11.2001 om forslag til Europa-Parlamentets og Rådets direktiv om strafferetlig beskyttelse af Fællesskabets finansielle interesser (Dok. A5-390/2001, endnu ikke offentliggjort i EFT).

[28] Udtalelse nr. 9/2001 af 8.11 2001 om forslag til Europa-Parlamentets og Rådets forslag til direktiv om strafferetlig beskyttelse af Fællesskabets finansielle interesser (EFT C 14 af 17.1.2002).

Der er oprettet en europæisk retlig samarbejdsenhed (EUROJUST [29]), og der er vedtaget en afgørelse om udvidelse af Europols mandat til også at omfatte grove former for international kriminalitet [30]. Kompetencefordelingen mellem Europol og OLAF vedrørende bekæmpelse af visse former for økonomisk og finansiel kriminalitet bør udmøntes i en samarbejdsaftale mellem de to organer. For så vidt angår gennemførelsen af undersøgelser og bistand til forfølgning ved de nationale retsinstanser har institutionerne hilst oprettelsen af Eurojust velkommen. Kommissionen har i rådssammenhæng klart understreget betydningen af et snævert og regelmæssigt samarbejde som foreskrevet i traktaten (artikel 280) med de nationale retsforfølgende myndigheder og på den anden side med Eurojust [31]. Enheden af retsembedsmænd i OLAF skal tage sig af struktureringen af dette samarbejde.

[29] Rådets afgørelse nr. 2002/187/RIA af 28.02.2002 om oprettelse af Eurojust for at styrke bekæmpelsen af grov kriminalitet (EFT L63 af 6.3.2002), særlig artikel 11.

[30] Rådets afgørelse af 6.12.2001 (EFT C 362 af 18.12.2001).

[31] Kommissionens erklæring 39/02 om artikel 4, stk. 1, litra b), andet led, og artikel 26, stk. 3, i afgørelse 2002/187/RIA.

Der er taget nogle vigtige skridt med henblik på en styrkelse af det retlige samarbejde, navnlig i straffesager. Der er således indgået en politisk aftale om implementeringen af princippet om gensidig anerkendelse af retsafgørelser (såvel civilretlige som strafferetlige) og tilnærmelsen af strafferetten inden for de prioriterede områder, der blev fastlagt på topmødet i Tammerfors (punkt 48 i konklusionerne). På denne baggrund har Kommissionen forelagt flere forslag til rammeafgørelse, heraf ét om den europæiske arrestordre [32] og de øvrige om tilnærmelse af regler for straffene for ulovlig narkotikahandel [33] og bekæmpelse af terrorisme [34] (definition af fælles strafferamme og sanktioner). I forbindelse med aktionen mod finansiering af terrorisme og finansiel kriminalitet skal desuden nævnes en rammeafgørelse om indefrysning af aktiver og bevismidler [35].

[32] Forslag til Rådets rammeafgørelse om den europæiske arrestordre og overgivelsesprocedurerne mellem medlemsstater [KOM(2001) 522 endelig udg. - EFT C 332 E af 27.11.2001]. Rådet indgik en politisk aftale om dette spørgsmål i december 2001.

[33] Forslag til Rådets rammeafgørelse om fastsættelse af mindsteregler for, hvad der udgør kriminelle handlinger, og for straffene for ulovlig narkotikahandel [KOM(2001) 259 endelig udg., EFT C 304 E af 30.10.2001].

[34] Forslag til Rådets rammeafgørelse om bekæmpelse af terrorisme [KOM(2001) 521 endelig udg., EFT C 332E af 27.11.2001].

[35] Initiativ fra Den Franske Republiks, Kongeriget Sveriges og Kongeriget Belgiens regeringer med henblik på Rådets vedtagelse af en rammeafgørelse om gennemførelse i Den Europæiske Union af kendelser om indefrysning af aktiver eller bevismidler (EFT C 75 af 7.3.2001).

1.4. For så vidt angår bekæmpelsen af bestikkelse på det interinstitutionelle plan, er det vigtigt at opretholde en god interaktion mellem OLAF's basisopgaver som foreskrevet i lovgivningen og den igangværende reform på disciplinærområdet (vedtægten) og finansområdet (omarbejdning af finansforordningen). Reglerne og procedurerne for undersøgelse og disciplinær forfølgning vil således først være på plads efter afslutningen af regnskabsåret 2001. I begyndelsen af 2002 oprettede Kommissionen således et kontor for undersøgelser og disciplinærprocedurer, og de nødvendige ændringer af disciplinærreglerne i tjenestemandsvedtægten vil efter planen blive vedtaget i 2003 [36]. Kommissionens forslag om omarbejdning af finansforordningen, som blev vedtaget den 25. juni 2002, indeholder et forslag om etablering af et panel vedrørende finansielle uregelmæssigheder [37], som vil udgøre en supplerende bistand til undersøgelserne vedrørende finansielle uregelmæssigheder, uden at det berører OLAF's specifikke rolle i bekæmpelsen af svig og adfærd, der udgør et alvorligt brud på tjenestepligten.

[36] Forslag til Rådets forordning om ændring af vedtægten for tjenestemænd og øvrige ansatte i De Europæiske Fællesskaber (KOM (2002) 213 endelig udg. af 24.4.2002, bilag IX, første og andet afsnit. Oprettelse af et kontor for undersøgelser og disciplinærprocedurer i Kommissionen (Kommissionens beslutning om gennemførelsen af administrative undersøgelser og disciplinærprocedurer, vedtaget den 19. februar 2002 (dok. C (2002) 540).

[37] Artikel 66, stk.4, i den nye finansforordning og oprettelse af et kontor for undersøgelser og disciplinærprocedurer i Kommissionen.

De interne administrative undersøgelser vil fremover blive styrket som følge af tilknytningen af retsembedsmænd, som ligeledes vil sikre beskyttelsen af de individuelle rettigheder. På denne baggrund bør alle institutionerne være i stand til fuldt ud at efterleve artikel 7 i forordning nr.°1073/99 om udveksling af oplysninger [38]. Disse foranstaltninger imødekommer Europa-Parlamentets og Rådets ønsker [39]. Endvidere er de nærmere vilkår for de interne undersøgelser blevet præciseret af fællesskabsdomstolen [40].

[38] EFT L 136 af 31.5.1999.

[39] Beslutning om Kommissionens årsberetning for 2000. I sin beslutning om Kommissionens årsberetning for 1999 påpegede Europa-Parlamentet, at det var nødvendigt for OLAF at få et uforbeholdent samarbejde i stand med personale og institutioner i Den Europæiske Union og med medlemsstaternes politi- og retsmyndigheder. Konklusioner fra Økofin-Rådet af 7.5.2002, konklusioner fra Det Europæiske Råd af 15. juni 2001 (dok. 9270 FIN169) og fra Økofin-Rådet af 17.7.2000 (dok. 10344/00 FIN273).

[40] Jf. dom afsagt af Retten i Første Instans den 26.2.2002 i sag T-17/00 (Willy Rothley m.fl. mod Parlamentet).

2. Eksempler på internt og eksternt samarbejde og partnerskab med nationale myndigheder

Merværdien af den synergi, der skabes mellem forskellige kilder i Fællesskabet og OLAF's bredere aktionsfelt, illustreres i det følgende med eksempler på undersøgelser og Kommissionens indsats inden for rammerne af forberedelsen af udvidelsen.

2.1. Udførsel af sukker til OLT [41] og genindførsel af sukker og sukkerblandinger i Det Europæiske Fællesskab

[41] Ikke-europæiske lande og territorier, der opretholder særlige forbindelser med Danmark, Frankrig, Nederlandene og Det Forenede Kongerige (Grønland, Aruba osv.), jf. bilag II til EF-traktaten.

Kommissionen har iværksat undersøgelser med henblik på at forebygge risikoen for forstyrrelser af den fælles markedsordning for sukker og undgå, at formålet med samhandelspolitikken i forhold til visse OLT omgås.

OLAF og de kompetente myndigheder i Nederlandene og Belgien foretog en undersøgelse i Aruba i november 1999. Undersøgelsen drejede sig om udførsel af sukker med oprindelse i Det Europæiske Fællesskab med restitutioner og genindførsel i Det Europæiske Fællesskab mindre end to år senere af sukker og en blanding af sukker og kakaopulver fra Aruba.

Det konstateredes i forbindelse med undersøgelsen, at 4 500 tons sukker var udført med restitutioner fra Belgien og Frankrig til Aruba. Den forarbejdning, der er foretaget i Aruba (rensning af sukkeret og iblanding af kakaopulver), er ikke tilstrækkelig til at opnå en ikke-præferenceoprindelse.

De kompetente belgiske og franske myndigheder opfordredes derfor af Kommissionen til at iværksætte inddrivelse af de uretmæssigt udbetalte eksportrestitutioner i overensstemmelse med Fællesskabets retspraksis (2 mio. EUR i Belgien og 300 000 EUR i Frankrig).

OLAF iværksatte desuden undersøgelser vedrørende udførsel af kvote C-sukker (sukker, der eksporteres uden restitutioner) til OLT.

Resultaterne af disse undersøgelser foranledigede Kommissionen til at indføre beskyttelsesklausuler i det regelsæt, der gælder for indførsel i Fællesskabet af sukker med oprindelse i OLT [42].

[42] Kommissionens forordning (EF) nr. 2423/1999 af 15.11.1999 (EFT L 294 af 16/11/1999) og Kommissionens forordning (EF) nr. 465/2000 af 29.2.2000 (EFT L 65 af 1.3.2000).

2.2. Misbrug af mælkekvoteordningerne

OLAF blev bekendt med påstande om eventuelt misbrug af mælkekvoteordningerne i Spanien og oplysninger om flere spanske selskaber, som skulle være involveret i denne uregelmæssige aktivitet. På grundlag af disse oplysninger blev der indledt en ekstern undersøgelse og udarbejdet en handlingsplan for administrative kontrolundersøgelser på stedet hos visse erhvervsdrivende på grundlag af Rådets forordning (EF, Euratom) nr. 2185/96.

I forbindelse med undersøgelserne på stedet nægtede nogle af de pågældende virksomheder at udlevere en kopi af en diskette med de relevante edb-data. I henhold til artikel 9 i forordning nr. 2185/96, som pålægger den pågældende medlemsstat i overensstemmelse med de nationale bestemmelser at yde OLAF den bistand, der er nødvendig for, at kontoret kan udføre sine opgaver, blev det spanske betalingsorgan (FEGA) anmodet om at træffe passende foranstaltninger.

Efter at have fået en retskendelse fra de spanske retsmyndigheder blev de omhandlede edb-data kopieret, hvormed OLAF fik adgang til de pågældende virksomheders reelle produktions- og salgstal for mælk og mejeriprodukter.

På grundlag af de objektive beviser, som OLAF fik stillet til rådighed, og som er gengivet i kontorets endelige undersøgelsesrapport, blev det omfanget af virksomhedernes svig mod fællesskabsbudgettet anslået til over 6 mio. EUR. Rapporten blev sendt til FEGA med henblik på iværksættelse af administrative inddrivelsesprocedurer og til den særlige spanske anklagemyndighed i korruptionssager på grundlag af mistanken om falske angivelser af virksomhedernes mælkeproduktion og -salg. I rapporten anføres det, at en tilsvarende praksis er fulgt af andre spanske virksomheder, og de spanske myndigheder er blevet anmodet om at omdefinere deres rutinekontrolundersøgelser for at afhjælpe disse svagheder i det almindelige kontrolsystem.

Denne sag er en klar illustration af den merværdi, OLAF tilfører en medlemsstat i forbindelse med bekæmpelsen af svig, ved at stille sin tværfaglige ekspertise til rådighed (undersøgelser, edb-baseret undersøgelse af beviser, juridisk rådgivning) i et tilfælde af svig, der omfatter flere aspekter. Rådgivningen fra enheden af retsembedsmænd var således af afgørende betydning for at opnå en retskendelse i den pågældende medlemsstat, som var nødvendig for at få adgang til virksomhedernes edb-arkiver. En stor del af fortjenesten må også tilskrives de spanske myndigheder, som ydede en værdifuld bistand i denne sag og hermed utvetydigt demonstrerede, hvad der er muligt, når OLAF og medlemsstaterne samarbejder og til fulde udnytter de kontrolforpligtelser og -muligheder, der følger af de europæiske bestemmelser.

2.3. Undersøgelse vedrørende dokumentfalsk og bedrageri begået af en ngo-organisation (ikke-statslig organisation)

Et positivt udfald af kontorets undersøgelser, navnlig hvad angår undersøgelser vedrørende direkte udgifter, afhænger dels af de indsamlede oplysninger og dels af samarbejdet med medlemsstaterne. Følgende sag er et typisk eksempel på de vanskeligheder, der kan opstå på dette område, særlig hvad angår det retlige samarbejde mellem medlemsstaterne.

I august 1999 underrettede en medlemsstat OLAF om en mistanke om dobbelt finansiering - national og fællesskabsfinansiering - af projekter i udviklingslande. Finansieringsanmodninger var blevet forelagt en række donorer af flere ikke-statslige organisationer med hjemsted to forskellige medlemsstater. Udenrigsministeriet, som var kilden til oplysningen, indgav klage til den kompetente statsadvokat.I efteråret 1999 iværksatte OLAF undersøgelser og indkredsede 16 projekter, der frembød en risiko for dobbelt finansiering (Asien, Afrika og Sydamerika). Støtteanmodninger vedrørende disse projekter var enten under behandling i EuropeAid eller var allerede færdigbehandlet.

I november 1999 henviste OLAF's direktør i overensstemmelse med forordning (EF) nr. 1073/99 sagen til den kompetente anklagemyndighed i en af de berørte medlemsstater. Undersøgelser på stedet foretaget af de lokale retsmyndigheder i februar 2000 tydede på, at ngo'en handlede efter instruks fra moder-ngo'en i en tredje medlemsstat.

En undersøgelse i begyndelsen af december 2000 på moder-ngo'ens hjemsted i OLAF's nærvær bekræftede denne mistanke. Den dobbelte finansiering af de 16 projekter beløb sig til 4 262 633 USD (heri ikke medregnet de beløb, der var bevilget af Fællesskabet, men som blev blokeret i forlængelse af OLAF's undersøgelse). Myndighederne i den tredje medlemsstat meddelte imidlertid, at de ikke kunne iværksætte retsforfølgning på grund af juridiske vanskeligheder.

Ud over de involverede nationale myndigheders indsats skal OLAF's indsats siden 1999 understreges. Kontoret måtte således påtage sig opgaven med at:

-analysere og identificere de - flersprogede - projekter, der var under mistanke for at være overfinansieret, herunder med midler fra andre donorer, i nogle tilfælde uden for Den Europæiske Union (Verdensbanken, AfDB [43], Norge), og mobilisere Kommissionens delegationer i tredjelande samt identificere dokumenterne i forbindelse med undersøgelsen i moder-ngo'en

[43] Den Afrikanske Udviklingsbank.

-skærpe de nationale retsmyndigheders opmærksomhed, varetage den deres indbyrdes koordinering, yde juridisk rådgivning og teknisk bistand (oversættelse af rapporter, projekter...)

-varetage koordineringen i Kommissionen for så vidt angår spørgsmålet om dennes indtræden i sagen som civil part.

I denne sag gjorde samarbejdet mellem Kommissionen og de nationale kriminalefterforskningsmyndigheder det muligt at retsforfølge et tilfælde af svig på EU-plan på trods af juridiske problemer i det land, hvor moderorganisationen havde hjemsted. OLAF måtte imidlertid foreslå at centralisere retsforfølgningen i en af de involverede medlemsstater, og de pågældende retsmyndigheder skulle acceptere at overtage sagen fra de andre nationale undersøgelsesmyndigheder med disses samtykke og støtte. I modsat fald ville undersøgelsen ikke have kunnet videreføres. Denne sag viser nødvendigheden af at overvinde de hindringer, der er forbundet med opsplitningen af det europæiske strafferetlige område. I lyset af denne og mange andre erfaringer finder Kommissionen det nødvendigt at komme videre med grønbogens refleksioner over strafferetlig beskyttelse af Fællesskabets finansielle interesser og oprettelsen af en europæisk anklagemyndighed.

2.4. Erfaringer i ansøgerlandene: Polen

OLAF har i samarbejde med Polen udarbejdet et Phare-projekt vedrørende støtte til oprettelsen af et tværministerielt organ for bekæmpelse af svig. Iværksættelsen af projektet startede i januar 2001. Det første mål var at oprette en specialiseret, uafhængig og tværfaglig koordineringstjeneste for at styrke de polske myndigheders operationelle kapacitet inden for bekæmpelse af svig. De aktiviteter, der blev iværksat i løbet af det første år af dette toårige initiativs levetid, skærpede de polske myndigheders opmærksomhed over for bekæmpelsen af svig, hvilket er i god overensstemmelse med den polske regerings overordnede mål om øget åbenhed og integritet i den offentlige sektor og sikring af en effektiv beskyttelse af fællesskabsmidlerne.

Den polske administrations kompleksitet, den løbende tilpasning af dens struktur med henblik på tiltrædelsen og de successive ændringer af de polske love og administrative bestemmelser er ikke befordrende for en hurtig gennemførelse af et sådant projekt. Finansiel støtte fra Unionen er imidlertid under alle omstændigheder af stor betydning for de polske myndigheders mulighed for at forbedre deres kapacitet til at bekæmpe svig mod fællesskabsbudgettet, og der er derfor planlagt aktioner til opfølgning af det polske projekt.

De nævnte vanskeligheder, hvoraf størstedelen er af lokal karakter, kan ikke automatisk generaliseres til at gælde samtlige ansøgerlande. De polske erfaringer understreger dog endnu en gang behovet for fortsat investering i uddannelse og for hensigtsmæssige arbejdsvilkår i ansøgerlandene, herunder udvikling af effektive edb-systemer til støtte for den svigbekæmpende indsats, der har til formål at beskytte Fællesskabernes finansielle interesser. Endvidere har disse erfaringer vist, at en effektiv og ensartet beskyttelse af Fællesskabernes finansielle interesser i ansøgerlandene kun kan sikres gennem en intern velfungerende koordinering mellem alle de myndigheder, der er involveret i forvaltning, gennemførelse og kontrol af EU-midlerne.

3. Opfølgning af handlingsplanen for 2001-2003

Kommissionen fremlægger her en statusrapport om gennemførelsen af handlingsplanen for beskyttelse af Fællesskabernes finansielle interesser og bekæmpelse af svig for 2001-2003. Rapporten gør status over gennemførelsen af de aktioner, der var planlagt for 2001, og som indgår i de overordnede mål i den samlede strategi, der blev vedtaget i juni.

Situationen med hensyn til den faktiske gennemførelse af foranstaltningerne i handlingsplanen vises i en oversigtstabel [44]. Heri er angivet de relevante oplysninger med hensyn til overholdelse af den fastsatte tidsplan, styrende tjenester og i givet fald retlige og andre instrumenter.

[44] Tabellen medtager ikke aktioner, for hvilke der ikke er planlagt tiltag i 2001. Kolonnerne i tabellen viser følgende:

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

Afsnit II: Foranstaltninger truffet af medlemsstaterne til gennemførelse af artikel 280 i EF-traktaten

For anden gang afspejles samarbejdet med medlemsstaterne på det ikke-operationelle plan i Kommissionens årsberetning om beskyttelsen af Fællesskabernes finansielle interesser.

I overensstemmelse med artikel 280 i EF-traktaten gennemgås i denne anden del af beretningen de foranstaltninger, medlemsstaterne har truffet i 2001 med henblik på beskyttelsen af Fællesskabernes finansielle interesser. Gennemgangen er baseret på et spørgeskema, der er udarbejdet i samarbejde med medlemsstaterne. Kommissionen erkender, at vurderingen af medlemsstaternes aktiviteter langt fra kan siges at bygge på en virkelig sammenlignende undersøgelse som ønsket af Europa-Parlamentet. Kommissionen må imidlertid nødvendigvis i vid udstrækning bygge på de oplysninger, den faktisk modtager, samtidig med at den tilføjer fortolkningselementer, der er nødvendige for medlemsstaternes forståelse af deres lovbestemte forpligtelser.

Der kunne anstilles nærmere betragtninger over komplementariteten mellem den her omhandlede undersøgelse og den undersøgelse vedrørende sund finansiel forvaltning, som foretages under den årlige decharge-procedure. Kommissionen fremsender i forlængelse heraf en beretning til budgetmyndigheden på grundlag af medlemsstaternes svar på Revisionsrettens bemærkninger [45].

[45] Medlemsstaternes svar på Revisionsrettens bemærkninger i årsberetningen og særberetninger. Denne. Denne procedure blev indført efter Det Europæiske Råd i Dublin i december 1996. I april 2002 anmodede Europa-Parlamentet i forbindelse med afstemningen om decharge for regnskabsåret 2000 Revisionsretten om at vurdere de samlede omkostninger i forbindelse med den interne og eksterne kontrol med fællesskabsmidlerne på grundlag af en sondring mellem den kontrol, der vedrører fællesskabsbudgettet, og den, der vedrører de nationale budgetter.

Anden del af denne beretning indledes med en oversigt over de foranstaltninger på lovgivningsområdet, der er truffet i 2001 til gennemførelse af traktatens artikel 280, og herefter følger to afsnit om situationen vedrørende ratifikation og implementering af konventionen af 26. juli 1995 om beskyttelse af De Europæiske Fællesskabers finansielle interesser og protokollerne hertil. [46]

[46] Konventionen af 26. juli 1995 om beskyttelsen af De Europæiske Fællesskabers finansielle interesser (EFT C 316 af 27.11.95, s. 48) og tillægsprotokollerne hertil (EFT C 313 af 23.10.1996, s. 1; EFT C 221 af 19.7.1997, s. 11; EFT C 151 af 20.5.1997, s. 1).

Dernæst gennemgås de mekanismer, der er etableret med henblik på den interne koordinering af kontrol- og undersøgelsesmyndighederne i den enkelte medlemsstat og samarbejdet mellem medlemsstaternes kompetente myndigheder og mellem disse og Kommissionen.

Det fremgår af medlemsstaternes svar, at deres organisation generelt er på højde med de krav, der stilles for at opfylde det fælles mål at beskytte Fællesskabernes finansielle interesser på grundlag af det i EF-traktatens artikel 280 fastsatte princip om ligestilling af beskyttelsen af Fællesskabernes og medlemsstaternes finansielle interesser. En fragmenteret approach, for så vidt angår f.eks. område, administrativ enhed og samarbejde mellem medlemsstaterne, kan dog gøre forebyggelsen og bekæmpelsen af svig mindre effektiv. Nogle medlemsstater har i den forbindelse påpeget, at koordineringen med fordel kunne forbedres.

Ligesom i den foregående beretning behandles spørgsmålet om inddrivelse i et afsnit for sig. Kommissionens opgave på dette område er at kontrollere, at der er etableret et godt samarbejde mellem retsmyndigheder og administrative myndigheder med henblik på en effektiv inddrivelse af udestående gæld.

Kommissionen er sig bevidst, at en virkelig sammenlignende undersøgelse af medlemsstaternes aktiviteter - som understreget i tidligere beretninger - ville kræve en harmonisering af begreberne kontrol og sanktioner, og den arbejder da også i CoCoLaF-regi på at fastlægge en bedre definition af disse begreber.

4. Tekster til gennemførelse af artikel 280 EF - den vigtigste udvikling på lovgivningsområdet

Nedenstående oversigt viser de vigtigste foranstaltninger på lovgivningsområdet, der er iværksat til gennemførelse af traktatens artikel 280 i 2001. Nogle medlemsstater vil således ikke være nævnt af den enkle grund, at de udelukkende har truffet administrative foranstaltninger, eller fordi de i de foregående år havde gennemført en omfattende lovgivning på området.

4.1. Egne indtægter: vigtigste udvikling på lovgivningsområdet

Medlems-stat // Foranstaltning

EL // Den nye toldlov (retsakt 2960/2001) bringer den nationale lovgivning i overensstemmelse med fællesskabslovgivningen, specielt hvad angår overtrædelse af toldbestemmelserne.

F // Omsætningen i praksis af artikel 28-1 i strafferetsplejeloven om bemyndigelse af visse toldembedsmænd til at foretage retsundersøgelser, navnlig på områder, der indebærer svig til skade for Fællesskabets finansielle interesser, startede i december 2001 (overtrædelser som omhandlet i toldloven, især på områderne traditionelle egne indtægter og landbrugsudgifter). Denne ordning vil lette efterforskningen af forhold, der vedrører flere medlemsstater.

I alt 73 toldembedsmænd er ved ministerielt dekret blevet bemyndiget til at foretage retsundersøgelser.

IRL // Lov af marts 2001 om told- og punktafgifter (gensidig bistand) giver bl.a. CIS-konventionen og konventionen om gensidig bistand retsvirkning.

I // Offentliggørelse af en ny bekendtgørelse (nr. 68 af 19. marts 2001 om tilpasning af Guardia di Finanza's opgaver i henhold til artikel 4 i lov nr.°78 af 31.3.2000). Bekendtgørelsen blev vedtaget som led i reformen af politiets opgaver i henhold til lov nr. 78 af 31.3.2000. Guardia di Finanza's institutionelle mission bliver hermed omdefineret til «økonomisk og finansielt politi til beskyttelse af statens, regionernes, lokalforvaltningernes og Den Europæiske Unions budget». Bekendtgørelsen stadfæster Guardia di Finanza's særlige undersøgelsesbeføjelser med henblik på forebyggelse, efterforskning og forfølgning af overtrædelser til skade for Den Europæiske Unions budgetindtægter og -udgifter.

// Bekendtgørelse af en ny lov (nr. 92 af 19. marts 2001) om ændring af bestemmelserne vedrørende retsforfølgning af cigaretsmugling. Den nye lov foreskriver følgende:

-smugleri er en lovovertrædelse, der straffes med 2-5 års fængsel, hvis den smuglede mængde tobak er på over 10 kg

-følgende forhold medfører skærpet straf:

-brug af transportmidler, der er indrettet således, at de hindrer politimyndighederne i at udføre deres arbejde eller forårsager fare

-anvendelse af juridiske personer eller finansielle midler i lande, som ikke har ratificeret Strasbourg-konventionen om hvidvaskning

-loven indeholder bestemmelser om samarbejde med tobaksproducenter med henblik på at identificere eksportlandet

-forvaltningen af beslaglagte eller konfiskerede goder er blevet lettere og billigere.

Der er indført strafbarhed for organisering af en gruppe, hvis formål er tobakssmugling, hvilket straffes med 3-8 års fængsel og henhører under de regionale antimafia-myndigheders kompetence.

NL // Vedtagelse i Parlamentets andetkammer af loven om tilsyn med EU-tilskud. Heri fastlægges tre beføjelser for ministeren: retten til at blive informeret af forvaltningsorganet, beføjelse til at give anvisninger til forvaltningsorganet og tilbagesøgningsbeføjelse over for forvaltningsorganet.

P // Ny generel ordning vedrørende overtrædelser på skatteområdet og ny struktur for skatteforbrydelser: sondring mellem almindelige overtrædelser på skatteområdet, skatteunddragelser, på overtrædelser på toldområdet og på socialsikringsområdet.

Undersøgelser vedrørende ovennævnte økonomiske og finansielle lovovertrædelser henhører under kriminalpolitiets kompetence, hvis overtrædelserne har en organiseret karakter og/eller en international eller tværnational dimension.

// På kontrolområdet har DGAIEC (det portugisiske toldvæsen) vedtaget gennemførelsesbestemmelser for de lokale toldmyndigheder i overensstemmelse med ændringerne af EF-toldkodeksen og gennemførelsesbestemmelserne hertil.

For så vidt angår det særlige stempel til forsegling af tobaksvarer, er der vedtaget en lov, som sætter DGAIEC i stand til at spore deres oprindelse.

FIN // Retsakt 875/2001 om ændring af straffeloven ajourfører bestemmelserne om konfiskation af goder.

S // Den svenske lov om sanktioner for smugleri blev pr. 1. januar 2001 afløst af lov nr. 2000:1225. Overtrædelser af toldbestemmelserne kan straffes med op til to års fængsel. Grovere overtrædelser kan straffes med op til seks års fængsel.

// Sverige har længe haft en straffedomstol på toldområdet, som opfylder kravene i artikel 280. Den nye lov af 1. januar 2001 (2000:1225) har styrket de beføjelser, der tillægges anklageren i toldsager.

4.2. Landbrugsudgifter: vigtigste udvikling på lovgivningsområdet

Medlems-stat // Foranstaltning

B // Kongelig anordning af 15. maj 2001 om administrative bøder: hvis statsadvokaten ikke inden for tre måneder efter modtagelsen af rapporten har meddelt administrationen, om der er grundlag for at idømme sanktioner eller ej, beslutter administrationen, om der skal pålægges en administrativ bøde eller ej.

EL // Den nye retsakt 2945/2001 indeholder bestemmelser om bekæmpelse af svig i tilknytning til transaktioner, der medfinansieres af EUGFL, Garantisektionen:

-bemyndigelse af det udbetalende organ (EPAA) til at foretage kontrol på stedet og krydskontrol i tilfælde af mistanke om uregelmæssigheder

-mulighed for at indstille betalingerne og for tilbagesøgning

-overdragelse af beviser til disciplinærorganerne og de retsforfølgende myndigheder i forbindelse med uregelmæssigheder

-beføjelser tillagt betalings- og inspektionsorganet (OPEKEPE) med hensyn til forebyggelse og retsforfølgning af alle former for uregelmæssigheder

-mulighed for at pålægge sanktioner på grundlag af en beslutning fra landbrugsministeriet

-juridisk bistand til OPEKEPE fra andre organer.

E // Lov nr. 24/2001 om ændring af den almindelige budgetlov:

-udpegning af det kompetente organ og fastlæggelse af de funktioner, som skal udøves af den særtjeneste, der er omhandlet i forordning nr. 4045/89

-udpegning af de tjenester, der på nationalt og regionalt plan er ansvarlige for den i forordning nr. 4045/89 omhandlede kontrol.

F // Omsætningen i praksis af artikel 28-1 i strafferetsplejeloven om bemyndigelse af visse toldembedsmænd til at foretage retsundersøgelser, især på områder, der indebærer svig til skade for Fællesskabets finansielle interesser, startede i december 2001 (overtrædelser som omhandlet i toldloven, især på områderne traditionelle egne indtægter og landbrugsudgifter. Jf. ligeledes punkt 4.1. ovenfor).

// Der er udarbejdet et forslag til dekret om begrænsning af produktionen af komælk og de nærmere bestemmelser vedrørende en tillægsafgift.

I // Bekendtgørelse nr. 223 af 14.05.2001 indførte nye sanktioner på området fællesskabsstøtte til fremstilling af olivenolie og forarbejdning af spiseoliven. Afdelingen for markedspolitik under ministeriet for landbrugs- og skovbrugspolitik har godkendt forslaget til bekendtgørelse om sanktionssystemet i henhold til forordning nr. 4045/89.

// Ved bekendtgørelse nr. 68 af 19. marts har :

-Guardia di Finanza fået tillagt missionen som «økonomisk og finansielt politi til beskyttelse af statens, regionernes, lokalforvaltningernes og Den Europæiske Unions budget»

Guardia di Finanza fået beføjelse til at foretage undersøgelse på stedet, efterforskning, inspektion og bankundersøgelse inden for det pågældende område, dvs. de samme beføjelser, som det i forvejen var tillagt med hensyn til moms og direkte beskatning.

// En kontrolenhed for landbrug, fødevarer og beskyttelse af skovene (NAF) er blevet oprettet i ministeriet for landbrugspolitik.

IRL // Retsakt fra marts 2001 om dyresygdomme, der tildeler de bemyndigede embedsmænd yderligere beføjelser med hensyn til kontrol af de erhvervsdrivende og forhøjer sanktionerne.

NL // Vedtagelse i Parlamentets første og andet kammer af lov om ottende ændring af lov om statsregnskabet og loven om tilsyn med EU-tilskud (begge trådt i kraft den 1. maj 2002):

-fastlæggelse af den nederlandske Revisionsrets kontrolbeføjelser med hensyn til anvendelsen af EU-tilskud (frem til den endelige modtager)

-fastlæggelse af en parallelbeføjelse for ministeren med hensyn til ret til at blive informeret af forvaltningsorganet, beføjelse til at give anvisninger til forvaltningsorganet og tilbagesøgningsbeføjelse over for forvaltningsorganet.

P // Fastlæggelse af nye generelle regler for gennemførelsen af planen for udvikling af landdistrikter - RURIS - for perioden 2001-2006:

-udbetalingen af støtte finder kun sted, hvis støttemodtageren har bragt sin gældssituation over for de udbetalende organer i orden

-de udbetalende organer kan modregne fordringer på støttemodtageren

-ophævelse af kontrakten medfører forpligtelse til at tilbagetale den tildelte støtte og suspension af støtteberettigelsen

-attesteringer af gæld udstedt af de udbetalende organer kan tvangsfuldbyrdes.

FIN // Generel foranstaltning: lov nr. 688/2001 om statsstøtte omfatter bl.a. tilbagesøgning af og kontrol med offentlig støtte, herunder EU-støtte.

S // Generel foranstaltning: siden marts 2001 er beskyttelsen af Fællesskabets finansielle interesser og forbindelserne med OLAF blevet koordineret af et kontor for økonomisk kriminalitet og et råd for EU-svig (jf. punkt 4.1.).

UK // (England) Nye bestemmelser om fiskeri- og akvakulturstrukturer, som regulerer betingelserne for tildeling af national og fællesskabsstøtte (FIUF) samt kontrol- og tilbagesøgningsforanstaltninger (SI 2001 nr. 117).

Tilsvarende, men særskilte, bestemmelser er vedtaget i Skotland, Wales og Nordirland.

4.3. Strukturforanstaltninger: vigtigste udvikling på lovgivningsområdet

Medlems-stat // Foranstaltning

DK // Bekendtgørelse nr. 132 af 1. marts 2001 om ansvar og kompetencefordeling i forbindelse med administration af tilskud fra Den Europæiske Socialfond:

Sammensætning af og opgaver for overvågningsudvalgene for mål 3 og fællesskabsinitiativet EQUAL; socialfondsindsatsen under mål 2; centrale og regionale projektgodkendelsesudvalg; organisering, ansvar og opgaver for centrale og regionale projektgodkendelsesudvalg; anvendelse af edb-system (baseret på internet); kontrol og revision, herunder forpligtelse til indberetning af uregelmæssigheder; krav om at projektadministrationen aflægger mindst ét kontrolbesøg for hvert projekt i tilskudsperioden.

Bekendtgørelse nr. 133 af 1. marts 2001 om tilskud fra ESF: støttebetingelser, kontrol og tilsyn; anvendelse af edb-system (baseret på internet); klageadgang; tilbagebetaling og straf.

En bankgaranti kræves for alle private og selvejende tilskudsmodtagere.

For at tilskuddet til et projekt kan udbetales, kræves det, at revisor har erklæret, at projektets forretningsgange er tilrettelagt forsvarligt.

EL // Med retsakt 2860/2000 er der oprettet nye forvaltnings- og kontrolorganer, herunder overvågningsudvalget for EF-støtterammen, overvågningsudvalget for de operationelle programmer, det centrale EFSR-forvaltningsorgan, forvaltningsorganer for de operationelle programmer, det udbetalende organ og det eksterne finanskontroludvalg (EDEL).

E // Kongelig anordning nr. 1098/2001 om udbygning af den eksisterende retlige ramme for tildeling af offentlige kontrakter.

// Lov nr. 24/2001 om ændring af lov om offentlige indkøb:

-stiller krav om nye garantier, for så vidt angår tilbudsgivernes solvens

-fastlægger regler for tildeling af kontrakter om tjenesteydelser inden for drift af elektroniske informationssystemer.

I // Offentliggørelse af en ny bekendtgørelse (nr. 68 af 19. marts 2001) om tilpasning af Guardia di Finanza's opgaver i henhold til artikel 4 i lov nr. 78 af 31.3.2000).

NL // Vedtagelse af lov om ottende ændring af lov om statsregnskabet og af loven om tilsyn med EU-tilskud: jf. punkt 4.2. ovenfor.

A // Der er indgået en overenskomst mellem forbundsstaten og delstaterne (overenskomsten omfatter alle østrigske organer, der er involveret i og ansvarlige for forvaltningen af strukturfondsinterventioner og -projekter, som direkte eller indirekte indebærer beskyttelse af Fællesskabets finansielle interesser).

P // I henhold til forordning nr. 1260/99, 438/2001 og 448/2001 er der udarbejdet en specifik lovgivningsramme for EF-støtteramme (EFSR) III:

-et lovdekret, der regulerer det nationale kontrolsystem (SNC) for EFSR III

-i henhold til dette lovdekret er finanstilsynet (IGF) den ansvarlige myndighed for udstedelsen af erklæringer og koordineringen af indberetninger om uregelmæssigheder

-et regionalt lovdekret om oprettelse af et institut til forvaltning af EU-midler (IGFC) i den autonome region Madeira.

FIN // Generel foranstaltning: jf. Punkt 4.2.

// Følgende love er vedtaget:

-retsakt 1268/2000 om ændring af forvaltningen af strukturfondene, som trådte i kraft den 1. januar 2001: forvaltnings- og kontrolbestemmelser for så vidt angår EF-initiativerne og ESF

-retsakt 574/2001 om regionaludviklingsforanstaltninger: regler vedrørende gennemførelse af EF-initiativer og tilbagesøgning af strukturfondsmidler og nationale midler

-retsakt 1113/2001 om ændring af foranstaltningerne på beskæftigelsesområdet: retningslinjer for offentlige investeringer (EFRU).

// Nye retsforskrifter:

-regeringsdekreter (943/2001 og 1466/2001) om ændring af beskæftigelsesdekretet (EFRU)

-dekret fra undervisningsministeriet (933/2001) om fastlæggelse af kompetencer for det centrale uddannelsesnævn og provinskontorerne med hensyn til forvaltning, overvågning og revision af projekter finansieret under Interreg og ESF.

S // Tilpasning af de svenske regler og gennemførelsesforanstaltninger vedrørende forvaltning af strukturfondene og specifikke regler, for så vidt angår EUGFL, Udviklingssektionen, FIUF og ESF med henblik på:

-opfølgning af de nye fællesskabsbestemmelser for 2000-2006

-afklaring og stramning af bestemmelserne vedrørende inddrivelse

-foranstaltninger, der sikrer, at Interreg-programmerne forvaltes som aftalt med Kommissionen og de øvrige medlemsstater.

5. Supplerende tekster vedrørende beskyttelse af Fællesskabets finansielle interesser

5.1. Situationen med hensyn til medlemsstaternes ratifikation af konventionen af 26. juli 1995 om beskyttelse af De Europæiske Fællesskabers finansielle interesser og protokollerne hertil.

Situationen med hensyn til ratifikationer, der er meddelt

Rådet for Den Europæiske Unions Generalsekretariat pr. 21.06.2002

>TABELPOSITION>

5.2. Har medlemsstaten i givet fald truffet foranstaltninger til gennemførelse af konventionen og protokollerne hertil- (Gælder foranstaltninger vedtaget efter offentliggørelsen af årsberetningen for 2000 i maj 2001)

Medlems-stat //

DK // Konventionen og protokollerne hertil blev gennemført i dansk ret i 2000.

D // Der foreligger et lovforslag om ratificering af den anden protokol af 19. juni 1997. Grundlaget for at gennemføre de nødvendige ændringer af national ret med henblik herpå er en gennemførelseslov, som ligeledes er under udarbejdelse. Det er planlagt at indføre en tillægsbestemmelse til artikel 261 i straffeloven (hvidvaskning af penge, tilsløring af ulovlige formuegoder) og at udvide anvendelsesområdet for artikel 30 i loven om strafbare forhold, således at juridiske personer og personsammenslutninger kan idømmes bødestraf.

EL // Den nye toldlov (retsakt 2960/01) tager højde for bestemmelserne i konventionen af 1995 og protokollerne hertil.

IRL // Retsakt af 19. december 2001 om strafferetspleje (tyveri og svig), del 6, gennemfører konventionen af 1995 og protokollerne hertil. Den træder i kraft med virkning pr. 1. august 2002.

I // Bestemmelserne i protokollen til BFI-konventionen af 19.6.97 om juridiske personers strafansvar, konfiskation, hvidvaskning af penge og samarbejde mellem medlemsstaterne og Kommissionen med henblik på beskyttelsen af De Europæiske Fællesskabers finansielle interesser og beskyttelsen af personoplysninger i tilknytning til disse interesser er for en stor del indarbejdet i bekendtgørelse nr. 231/01 om juridiske personers ansvar for strafbare forhold bl.a. som følge af svigagtig anvendelse eller uretmæssigt oppebåren støtte og bedrageri til skade for statsbudgettet.

Endvidere har arbejdsministeren vedtaget visse administrative foranstaltninger vedrørende kontrol med aktiviteter, der medfinansieres af ESF.

L // Konventionen og de ratificerede protokoller er omsat i national ret i en lov af 30. marts 2001.

A // Forpligtelserne til gennemførelse i national ret i henhold til disse fire EU-retsakter (herunder den anden protokol) er allerede efterkommet med de eksisterende bestemmelser og på én undtagelse nær (se nedenfor), ved ændring af straffeloven, navnlig gennem:

-kvalificering af "misbrug af støtte" som en strafbar handling

-udvidelse af bestemmelserne om bestikkelse af tjenestemænd til at omfatte EF-tjenestemænd og tjenestemænd i andre medlemsstater

-udvidelse af listen over strafbare handlinger på området hvidvaskning af penge.

Visse ændringer af loven om retsforfølgning af finansielle lovovertrædelser og loven om eksportrestitutioner ved lov om ændring af skatteloven af 1998 bidrager ligeledes til at omsætte de omhandlede retsakter i national ret.

Den eneste foranstaltning, som mangler at blive gennemført, er den i anden protokol omhandlede indførelse af juridiske personers strafansvar. For så vidt angår gennemførelsen af denne forpligtelse, har Østrig i henhold til artikel 18, stk.2, i den anden protokol, en frist på fem år regnet fra datoen for retsaktens vedtagelse.

P // Konventionen og protokollerne hertil finder umiddelbart anvendelse, hvilket ikke er til hinder for lovgivningsmæssige tilpasninger af portugisisk ret.

Der er således offentliggjort en lov nr. 108/2001 om ændring af den portugisiske straffelov, for så vidt angår ulovlig påvirkning, passiv bestikkelse i forbindelse med ulovlige handlinger, passiv bestikkelse i forbindelse med lovlige handlinger og endelig begrebet tjenestemand.

Sideløbende hermed offentliggjorde ministerrådet den 26. november 2001 resolution 163/2001, som fastsætter en række foranstaltninger og retningslinjer for bekæmpelsen af svig og skatteunddragelse: forebyggelse, kontrol, styrkelse af UCLEFA og foranstaltninger til forebyggelse og bekæmpelse af lovovertrædelser, styrkelse af den eksterne kontrol og øget anvendelse af edb-systemer (nationale projekter og EU-projekter).

FIN // Visse lovændringer, som er nødvendige for gennemførelsen af den anden protokol, blev vedtaget i 2001 (retsakt 369/2001 om ændring af straffeloven): udvidelse af juridiske personers strafansvar til situationer, hvor den juridiske person/enhed har medvirket til den kriminelle handling eller har gjort det muligt at udføre den.

// (Åland) Provinsparlamentet gav i 2001 sin tilslutning til konventionen af 1995.

S // Den svenske gennemførelseslovgivning til den anden protokol (1997) trådte i kraft den 1. januar 2002. Forsøg på, forberedelse af og sammensværgelse med henblik på hvidvaskning eller grov bestikkelse er gjort strafbart. Bestemmelserne vedrørende udenlandske straffedomme er blevet udvidet: domme afsagt af udenlandske straffedomstole for handlinger, der er omfattet af protokollen, kan være til hinder for, at den samme handling retsforfølges i Sverige.

UK // Det Forenede Kongerige meddeler, at størstedelen af bestemmelserne i konventionen og protokollerne allerede fandtes i national ret før undertegnelsen af konventionen og protokollerne. Del 1 i retsplejeloven af 1993, som trådte i kraft den 1. juni 1999, har gjort det muligt for Det Forenede Kongerige at ratificere konventionen. Den i henhold til konventionens artikel 4, stk. 1, første led, krævede fastlæggelse af straffemyndighed (i tilfælde af svig begået på medlemsstatens territorium, herunder i tilfælde, hvor fortjenesten er opnået på dens territorium) er foretaget ved disse bestemmelser.

6. KOORDINERING AF DE TJENESTER, DER ER ANSVARLIGE FOR BESKYTTELSEN AF DE FINANSIELLE INTERESSER I DEN ENKELTE MEDLEMSSTAT

Kontrollen med Fællesskabets finanser - udgifter og indtægter - henhører primært under medlemsstaterne, der forvalter 80% af midlerne. Kontrolundersøgelser, der gennemføres i henhold til sektorforordningerne, involverer mange aktører og medarbejdere på forskellige niveauer i den nationale administration (betalingsorganer, forvaltningsmyndigheder, centrale og decentrale nationale tjenester og lokale tjenester).

Disse kontroller udgør tilsammen systemet til beskyttelse af Fællesskabets finansielle interesser, for så vidt angår den del, hvor medlemsstaterne er ansvarlige for at sikre en effektiv indsats, der i øvrigt skal være på højde med indsatsen for beskyttelsen af de nationale interesser.

Med henblik herpå er en god koordinering mellem de involverede aktører på alle niveauer af strategisk betydning.

I henhold til de sektorspecifikke forordninger forestår de nationale administrationer såvel kontrollen af lovligheden som den mere målrettede kontrol i forbindelse med bekæmpelsen af svig. Den førstnævnte består i dokumentkontrol - kontrol i første led -, der har til formål at efterprøve overensstemmelsen med de procedurer og kriterier, der er fastlagt i bestemmelserne om tildeling af økonomisk støtte eller fordele (f.eks. toldfritagelse).

Kontrollen af lovligheden omfatter desuden en efterfølgende kontrol (efter udbetalingen af midlerne), som har til formål at sikre, at ydelser og finansierede projekter faktisk eksisterer, og at kontrolsystemerne er pålidelige.

Nogle kontroller foretages på grundlag af mistanke om svig konstateret af forskellige nationale instanser: toldvæsen, politi, finansforvaltninger eller retsmyndigheder på et fremskredent stadium. Organiseringen af tjenesterne hører under medlemsstaternes enekompetence.

Efter anmodning fra Rådet og som opfølgning af Den Europæiske Revisionsrets beretning om strukturfondene [47] er der fremsendt oplysninger om de eksisterende mekanismer til koordinering af de kontrol- og undersøgelsestjenester, som forestår de forskellige former for kontrol i medlemsstaterne.

[47] Særberetning nr. 4/2001 om revisionen af EUGFL, Garantisektionen, og gennemførelsen af det integrerede forvaltnings- og kontrolsystem (IFKS), med Kommissionens svar.

Oplysningerne er opdelt efter kontrolområde: traditionelle egne indtægter, landbrugsudgifter og strukturforanstaltninger.

6.1 Egne indtægter: koordinerings- og samarbejdsmekanismer, eventuelle vanskeligheder på lovgivningsplan

Med

lemsstat //

B // Svigbekæmpende kontrol og undersøgelser gennemføres inden for én og samme forvaltning (told- og afgiftsforvaltningen), der ligeledes har beføjelser med hensyn til retsforfølgning af overtrædelser på toldområdet.

// For så vidt angår udvekslingen af oplysninger med politiet, ser situationen således ud:

-aftaleprotokoller er under forhandling

-fem embedsmænd fra skatteforvaltningen er stillet til rådighed for det centrale kontor for bekæmpelse af kriminalitet (det føderale politi), i henhold til kongelig anordning af 22. december 2000.

// Med hensyn til underretning af retsmyndighederne om tilfælde af formodet svig findes der følgende ordninger:

-syv embedsmænd fra skatteforvaltningen er stillet til rådighed for anklagemyndigheden, herunder for Auditeur du travail

-skatteforvaltningen kan opkræve skat på retsundersøgelsesstadiet, hvis der fremkommer indicier på svig (lov af 18. april 1999)

-en samarbejdsaftale er indgået mellem det belgiske justits- og finansministerium.

DK // Generelle bemærkninger vedrørende koordineringen af tjenesterne og den nye lovs indvirkning på databeskyttelsen:

Hvad angår de administrative myndigheders underretning af retsmyndighederne om tilfælde af formodet svig, foretages der kontrolbesøg i overensstemmelse med rigsadvokatens meddelelse nr. 4/1998. I denne meddelelse fastlægges desuden fremgangsmåden vedrørende underretning af den administrative myndighed om sagernes udfald.

// Lovgivningsmæssige og administrative tilpasninger er under udarbejdelse med henblik på gennemførelse af loven af 31. maj 2000 om beskyttelse af personoplysninger i relation til kontrolforanstaltninger.

// Et udvalg om økonomisk kriminalitet og datakriminalitet har under ledelse af justitsministeriet iværksat et vidtrækkende arbejde med at revidere de strafferetlige bestemmelser vedrørende forskellige former for økonomisk kriminalitet.

Udvalget om økonomisk kriminalitet er et tværministerielt forum under ledelse af told- og skattestyrelsen, som har til formål at bekæmpe økonomisk kriminalitet, som skader den fælles interesse. Udvalget lægger lige så stor vægt på bekæmpelsen af økonomisk kriminalitet, der berører fællesskabsmidler, som på økonomisk kriminalitet, der berører nationale indtægter og udgifter.

D // På området traditionelle egne indtægter reguleres proceduren for koordinering af ekstern/toldmæssig kontrol og på den anden side toldmæssig skatte-/tilsynskontrol i virksomheder, der har foretagender i flere områder, som hører under et hovedtoldkontors kompetence, af stk. 59-64 i instruksen fra DA-AO-tjenesten. Reglerne for dataudveksling er fastsat i love om databeskyttelse på forbunds- og delstatsplan, budgetlove på forbunds- og delstatsplan, lov vedrørende tilskud, artikel 15 i toldloven, artikel 30 i skatteloven (tavshedspligt) og straffeloven.

EL // De græske myndigheder har ikke konstateret alvorlige overlapninger, eftersom toldvæsenet forestår sanktioner og inddrivelse, også i de tilfælde, hvor klagen er indgivet af en anden myndighed (SDOE, politiet, havnepolitiet).

E // Skattemyndigheden (Agencia Estatal de Administración Tributaria - AEAT) har indført tre koordinationsmekanismer baseret på gennemførelsesbestemmelserne til den generelle skatte- og afgiftskontrolplan (2001) :

-koordinering af aktiviteterne i forbindelse med inspektion af skatte- og afgiftspligtige enheder

-forbedring af informationsudvekslingen

-specifik koordinering mellem inddrivelsestjenesten og told- og punktafgiftstjenesten.

// Skattemyndighedens (AEAT) særlige kvalitetsprogram for 2001 indeholder følgende foranstaltninger:

-foranstaltninger til forbedring af koordineringen mellem myndighederne i forbindelse med bekæmpelsen af svig: fremsendelse af informationsblade til inddrivelsesorganerne, koordinerede efterprøvningsaktiviteter, undersøgelser med henblik på at præcisere antallet og omfanget af præventive foranstaltninger (af retlig og anden karakter) til bekæmpelse af svig

-samarbejde mellem told- og punktafgiftsadministrationen og andre offentlige forvaltninger om bekæmpelsen af svig (lokale myndigheder, autonome samfund og byer)

-intern koordinering i toldadministrationen: interregionale efterforskningsaktiviteter.

F // Alle kontroller og administrative undersøgelser inden for et givet område varetages af DGDDI, hvilket ikke kræver koordinering med andre forvaltninger, men kun intern koordinering.

// Det franske toldvæsen, som råder over en særlig tilsynsafdeling for fiskale sanktioner, kan indbringe sager for retsmyndighederne og forfølge konstaterede overtrædelser ved at indgive klage til statsadvokaten eller anlægge sag ved en straffedomstol.

// Den nylige bemyndigelse af toldembedsmænd til at foretage retsundersøgelser vil styrke samarbejdet med retsmyndighederne om økonomiske og finansielle anliggender.

Ifølge toldloven skal retsmyndighederne underrette toldvæsenet om ethvert forhold, som kan formodes at udgøre en overtrædelse af toldbestemmelserne.

IRL // Der er etableret velfungerende systemer, for så vidt angår traditionel kontrol, svigbekæmpende undersøgelser samt horisontal og tværfaglig koordinering. Der er således oprettet et edb-system (AEP) samt toldrevisionstjenester, et efterforskningskontor (IB), tjenester til bekæmpelse af told- og punktafgiftsunddragelse og en efterforskningsenhed vedrørende toldskyld (CNFIU).

// Der er foretaget en omstrukturering af revisionskontoret (marts 2002), som også omfatter toldvæsenet. Der oprettes således en afdeling for retsforfølgning med ansvar for koordinering af den strafferetlige forfølgning i sager vedrørende skatte- og afgiftsunddragelse, herunder på toldområdet.

I // Koordineringen mellem de berørte tjenester (toldvæsenet og Guardia di Finanza) sikres på nationalt plan af lovbestemmelser og på lokalt plan af operationelle instrukser fra tolddirektøren og provinskommandanten for Guardia di Finanza.

Når et kontrolorgan konstaterer en uregelmæssighed, sender det en kopi af protokollen til den anvisningsberettigede tjeneste med henblik på inddrivelse af uretmæssigt oppebårne beløb og iværksættelse af administrative sanktioner samt en kopi til retsmyndigheden, såfremt der er mistanke om kriminalitet.

I de fleste tilfælde vil forvaltningen skulle afvente afslutningen af straffesagen, før der kan indledes en civilretlig inddrivelsessag. Retsgrundlaget for inddrivelsessager er enten en retskendelse (ved strafbare overtrædelser) eller en administrativ afgørelse om idømmelse af sanktioner og afslutning af sagen.

NL // Toldinformationscentret (DIC) afholder en gang om måneden et operationelt koordineringsmøde med deltagelse af alle de tjenester, der er involveret i kontrol og i givet fald undersøgelser vedrørende traditionelle egne indtægter: toldvæsenet, den fiskale informations- og efterforskningstjeneste og den økonomiske kontroltjeneste (FIOD-ECD) samt landbrugsministeriets generalinspektorat (AID).

På disse møder drøftes konstaterede uregelmæssigheder, og kompetencefordelingen mellem de berørte tjenester fastlægges.

// Der finder endvidere regelmæssige konsultationer sted mellem finansministeriet og landbrugsministeriet (LNV). Der er oprettet en særlig anklagemyndighed, der skal forestå koordineringen for så vidt angår strafferetlige undersøgelser og lovgivningsmæssige aspekter af strafferetlig forfølgning. Der afholdes regelmæssige møder med de forskellige tjenester, der er involveret i strafferetlig forfølgning.

// Generaldirektøren for skattevæsenet og statsadvokaturen har i fællesskab udarbejdet retningslinjer for underretning, behandling og forfølgning af fiskale og toldmæssige overtrædelser (ATV-retningslinjer). På grundlag af specifikke indikatorer drøfter toldmyndighederne regelmæssigt behandlingen af formodede kriminelle forhold med den fiskale informations- og efterforskningstjeneste og den økonomiske kontroltjeneste (FIOD-ECD) og med anklagemyndigheden. Denne ordning tages op til vurdering en gang om året.

// Der er ikke identificeret hindringer, for så vidt angår koordineringen mellem de tjenester, der er involveret i kontrollen vedrørende de traditionelle egne indtægter. Skattestyrelsens (VIV) retningslinjer giver fyldestgørende muligheder for at udveksle oplysninger såvel i kontrolfasen som i undersøgelsesfasen. I forbindelse med strafferetlig efterforskning er det dog den pågældende anklager, som afgør, hvorledes oplysningerne skal formidles.

A // Toldforvaltningen anvender en standardiseret elektronisk formular til indberetning af uregelmæssigheder.

// Konstaterede uregelmæssigheder er genstand for risikoanalyse både inden for rammerne af forordning nr. 386/90 og forordning nr. 4045/89.

P // Ifølge dekretet om oprettelse af skattedirektoratet (AGT) oprettes der en intern kontroltjeneste og en fælles fiskal forvaltningsstruktur, som skal forestå inspektion og kontrol af forvaltningen med henblik på at overvåge overholdelsen af de fastsatte mål og iværksættelsen af de relevante korrigerende foranstaltninger.

// Toldvæsenet (DGAIEC) varetager konstatering, inddrivelse og regnskabsmæssig registrering af importafgifter samt forvaltning af ordningen med regnskabsafslutning vedrørende Fællesskabets egne indtægter, som nærmere betegnet påhviler direktoratet for nationale indtægter og Fællesskabets egne indtægter.

// Kontrolorganet indberetter tilfælde af formodet svig på de tre omhandlede områder (egne indtægter, EUGFL, Garantisektionen, strukturfondene og Samhørighedsfonden) til anklagemyndigheden.

Samtidig med fremsendelsen af kontrolrapporten underrettes således den finansielle samtalepartner/betalingsmyndigheden/det udbetalende organ om mistanken om svig, ikke alene med henblik på strafferetlig forfølgning, men også i administrativt øjemed med henblik på inddrivelse, en proces, som forløber uafhængigt af, om den strafferetlige procedure er afsluttet eller ej.

Retsmyndighederne og de administrative myndigheder har pligt til at orientere hinanden om igangværende sager for således at sikre et godt indbyrdes samarbejde.

I forbindelse med disse overtrædelser kan retsmyndigheder og kriminalpoliti fra andre lande (efter at have opnået justitsministerens tilladelse) deltage i strafferetlig efterforskning og fælles efterforskningsteams på det nationale territorium.

FIN // Generel foranstaltning:

Gennemførelsen af det svigbekæmpende program vedrørende økonomisk og finansiel kriminalitet fortsatte i 2001. Regeringen traf en principbeslutning om iværksættelse af et nyt program for perioden 2002-2005.

I 2001 iværksatte finansministeriet et projekt med sigte på at styrke kontrollen med forvaltningens aktiviteter (VIRKE).

Told:

Toldadministrationen anvender flere forskellige informationsudvekslingssystemer. Den har udviklet et forskningsprojekt om administrativt og retligt samarbejde vedrørende toldkriminalitet.

S // Toldadministrationen og anklagemyndigheden har indgået aftale om de nærmere betingelser for behandling af tilfælde af for lav toldangivelse (lov 2000:1225 og 2000:1281).

Toldadministrationen deltager i regionale samarbejdsgrupper (SABEM) og en national samarbejdsgruppe (økonomisk råd), der bl.a. omfatter repræsentanter for politiet, de fiskale myndigheder, retsmyndighederne, rådet for økonomisk kriminalitet, kontoret for tilsyn med finansiel kriminalitet, mærkekontoret og socialsikringskontoret.

Toldadministrationen samarbejder desuden med nationalbanken og har adgang til politiets fortegnelse over formodede lovovertrædelser.

// Generel foranstaltning: siden marts 2001 er beskyttelsen af Fællesskabets finansielle interesser og forbindelserne med OLAF blevet koordineret af et kontor for økonomisk kriminalitet og et råd for EU-svig (jf. punkt 4.1.).

UK // Et enkelt kontaktpunkt i toldvæsenet varetager kommunikationen mellem toldkontroltjenesten og efterforskningstjenesterne. Dette kontaktpunkt koordinerer desuden kommunikationen med eksterne organer.

// Der holdes regelmæssige møder mellem toldefterforskningsmyndighederne og organet for betalinger på landbrugsområdet (RPA). Drøftelser om en revideret administrativ aftale skal efter planen være afsluttet i 2002.

6.2 Landbrugsudgifter: koordinerings- og samarbejdsmekanismer, eventuelle vanskeligheder på lovgivningsplan

Med

lemsstat //

B // Inden for driftsprogrammer for frugt og grøntsager har interventions- og restitutionskontoret (BIRB) indgået samarbejdsprotokoller med toldvæsenet og den vallonske region.

// For at sikre kontinuitet i forvaltning og kontrol under hensyn til den gradvise regionalisering af gennemførelsen af den fælles landbrugspolitik mødes det udbetalende organ regelmæssigt med kontroltjenesterne.

// På landbrugsudgiftsområdet er der oprettet forskellige koordineringsorganer: en tværfaglig svigbekæmpende afdeling i kødsektoren (MVC), en tværfaglig forebyggelsesafdeling (IPC), et tværfagligt udvalg for koordinering af bekæmpelsen af svig i de økonomiske sektorer og for gennemførelsen af forordning (EF) nr. 595/91.

// Institutions- og restitutionskontoret (BIRB) fremsender en gang om måneden en liste over debitorer til toldvæsenet i henhold til forordning (EF) nr. 3665/87 og forordning nr. 800/1999.

// Tilpasninger til loven om beskyttelse af personoplysninger (af 8. december 1992) er under udarbejdelse.

// Koordineringsmekanismer mellem toldadministrationen og kontroltjenesterne i forreste linje:

-kontroltjenesterne og de udbetalende organer underretter hvert kvartal koordineringsafdelingen i centraladministrationen for told- og punktafgifter om enhver konstatering af lovovertrædelser eller uregelmæssigheder, der er indberettet til disse organer, herunder overtrædelser og/eller uregelmæssigheder, der involverer et beløb på under 4 000 EUR. På grundlag af disse indberetninger kan toldadministrationen en gang om året foretage en risikoanalyse i henhold til forordning (EF) nr. 4045/89.

-Omvendt underretter koordineringsafdelingen kontrolorganerne i forreste linje og de udbetalende organer om tilfælde af overtrædelser og/eller uregelmæssigheder, der er konstateret efterfølgende, og som kan have en indvirkning på kontrollen i forreste linje.

// Tilfælde af formodet svig eller uregelmæssigheder drøftes ligeledes i følgende tværministerielle og tværfaglige koordinationsorganer: den tværfaglige forebyggelsesenhed (CIP), det tværministerielle økonomiske udvalg (CEI) og det tværfaglige udvalg for koordinering af bekæmpelsen af svig i de økonomiske sektorer i henhold til forordning (EF) nr. 595/91 (CICF).

DK // Generelle bemærkninger vedrørende koordineringen mellem tjenesterne og indvirkningen af loven om databeskyttelse: se punkt 6.1. ovenfor.

// Direktoratet for fødevareErhverv (det udbetalende organ) har indgået aftaler med de myndigheder, til hvem det har delegeret kontrolopgaver. Disse aftaler fastsætter de generelle retningslinjer for myndighedernes opgaver i overensstemmelse med bestemmelserne i forordning (EF) nr. 1663/95. Aftalerne tages op til nyvurdering en gang om året.

Regelmæssige møder mellem de berørte myndigheder sikrer kvaliteten af kontrolsamarbejdet og giver mulighed for om nødvendigt at foretage justeringer.

D // På området EUGFL, Garantisektionen er kontroltjenesterne underlagt bestemmelserne i stk. 12 i instruksen fra DA-AwiMO-tjenesten og punkt 5.2 i kontrolvejledningen.

Med henblik på den i forordning (EØF) nr. 4045/89 omhandlede kontrol er der udarbejdet særlige direktiver, som:

-fastsætter detaljerede regler for informationsudvekslingen mellem toldadministrationens kontroltjeneste og de øvrige tjenester/administrationer

-omhandler kontrolsoftware ("PROFIT"), som siden begyndelsen af 2000 er blevet anvendt af toldadministrationens kontroltjeneste til efterfølgende kontrol vedrørende eksportrestitutioner

-opstiller regler for videreformidling af rapporter udfærdiget i forbindelse med efterfølgende kontrol og andre informationer. Foruden de ansvarlige forvaltningsmyndigheder modtager betalingsmyndigheden (også i de øvrige medlemsstater), kontoret for forfølgning af toldovertrædelser (ZKA) og den centrale risikoanalysetjeneste ligeledes et eksemplar af rapporterne.

// I EU-betalingsmyndigheden (hovedtoldkontor Hamburg-Jonas) koordineres svigbekæmpelsen, således at det sikres, at anmodninger og sagsakter behandles i overensstemmelse med de fastsatte regler; dens aktiviteter kontrolleres løbende af den interne revisionstjeneste og attesteringsorganet (lovlighedskontrol af betalingerne og kontrol af anvendelsen af reglerne for inddrivelse og sanktioner).

// Betalingsmyndigheden og toldadministrationens centrale risikoanalysetjeneste (ZORA) meddeler oplysninger i form af risikoprofiler til kontrol- og efterforskningstjenesterne. De sidstnævnte har pligt til inden for rammerne af en løbende kontakt og koordinering med betalingsmyndigheden (inddrivelse) og ZORA (foranstaltninger til forebyggelse af svig) at meddele udfaldet af deres arbejde.

Kontrol- og efterforskningstjenesterne og ZORA har adgang til oplysningerne i betalingsmyndighedens centrale edb-system AIDA.

// Der foregår principielt ingen direkte udveksling af oplysninger mellem betalingsmyndigheden/ZORA og politi- og retsmyndighederne. Oplysninger og sagsakter meddeles dog i henhold til de gældende strafferetlige bestemmelser.

// Inden for rammerne af sin koordinatorfunktion afholder forbundsministeriet for forbrugerbeskyttelse, fødevarer og landbrug regelmæssige drøftelser med delstaternes myndigheder med henblik på så vidt muligt at sikre en ensartet gennemførelse af EU-retten i delstaterne og - for så vidt det er relevant - i forbundsinstitutionerne.

// Der foregår en intens koordinering med henblik på at gøre den elektroniske database fuldt operationel inden for rammerne af HIT-systemet og sikre systemets praktiske anvendelse. Administrative aftaler er indgået mellem betalingsmyndighederne/attesteringsmyndighederne og de interne revisionstjenester.

// Tilpasninger er nødvendige med henblik på anvendelsen af lovene om databeskyttelse på forbunds- og delstatsniveau, budgetlovene på forbunds- og delstatsniveau, lov om tilskud, artikel 15 i toldloven, artikel 30 i skatteloven (tavshedspligt) og straffeloven.

EL // Samarbejdet på eksportområdet mellem på den ene side direktoratet for revision af udgifter i tilknytning til EUGFL, Garantisektionen, i landbrugsministeriet og på den anden side toldafdelingerne i finansministeriet anses for tilfredsstillende. Samarbejdet med det nye toldinspektorat vil kunne blive endnu tættere.

// Der er oprettet to nye administrative enheder med henblik på koordinering af de nye administrative afdelinger i landbrugsministeriet (jf. punkt 4.2.):

-en afdeling, der har til opgave at sikre en korrekt programforvaltning via effektiv koordinering mellem programforvaltningsafdelingerne og betalingsmyndigheden (ministeriel afgørelse 399570/2001)

-en afdeling med ansvar for koordineringen af de udbetalende organer i tilknytning til EUGFL, Garantisektionen (ministeriel afgørelse 422182/2001).

Disse nye administrative enheder og de nye administrative afdelinger arbejder tæt sammen med direktoratet for planlægning og landbrugsstrukturer og med generaldirektoratet for fiskeri om gennemførelsen af programmer og strukturforanstaltninger.

E // Generel foranstaltning: det spanske finanstilsyn (Intervención General de la Administración del Estado - IGAE) har videreudviklet den nationale database (TESEO) vedrørende kontrol og overvågning af støtte og tilskud og har foretaget ændringer, for så vidt angår informationsudvekslingen med forvaltningsorganerne (resolution af 7. februar 2001).

// Lov nr. 24/2001 om ændring af den almindelige budgetlov:

-pålægger det spanske finanstilsyn (Intervención General de la Administración del Estado - IGAE) via det nationale revisionskontor at opfylde den mission, som påhviler den særtjeneste, der er omhandlet i artikel 11 i forordning nr. 4045/89, og fastlægger dens funktioner

-udpeger de organer, der skal foretage den i ovennævnte forordning omhandlede kontrol.

F // Frugt- og grøntsagssektoren: Den 5. oktober 2001 blev der indgået en aftale om kompetencefordeling og indsatsområder for henholdsvis departementsdirektoraterne for landbrug og skovbrug (DDAF) og det tværfaglige kontor for frugt, grøntsager og gartneri (ONIFLHOR).

// Frankrig har udvidet teledetektionskontrollen fra 23 % i 1998 til 72,5 % i 2001. Desuden er der i stigende grad gjort brug af datamatstøttet billedtolkning (PIAO) (30 % af de diagnostikker, der blev gennemført i 2001).

Det udbetalende organ har ansat 100 kontrolmedarbejdere i perioden 1999-2001. Forbedringen af uddannelsen og indpasningen af midlertidigt ansatte er videreført, og kontrolmedarbejderne har fået stillet forbedrede redskaber til rådighed (kontrolvejledning, stadig flere differentierede GPS-systemer, planimetre osv.).

For så vidt angår kontrollen med oksekødspræmier, har de franske myndigheder i 2001 - som anbefalet af Revisionsretten - indført fælles kontrol med deltagelse af såvel de tjenester, der er ansvarlige for kontrollen af identifikationen, som de tjenester, der er ansvarlige for kontrollen af præmierne.

Kontrolkoordineringsenheder er oprettet i en række departementsdirektorater for landbrug og skovbrug (DDAF).

// Udvikling af landdistrikter: pr. 1. januar 2001 er der udpeget et enkelt udbetalende organ, hvori der er ansat et team, som samarbejder fuldt og helt med statens decentrale tjenester. Endvidere er der udarbejdet et nyt edb-redskab, der skal anvendes til at:

foretage krydskontrol som led i den administrative kontrol, før udbetalingen af støtten

fastlægge planer for kontrol på stedet

videreformidle resultaterne af kontrol på stedet og opfølgning af kontrollen.

Alle disse nye elementer forbedrer muligheden for at opdage uregelmæssigheder.

// Intern revision: forbedring af kvaliteten og kontinuiteten:

-omstrukturering af de interne revisionsaktiviteter i det stående tilsynskoordineringsudvalg (Comité Permanent de Coordination des Inspections - COPERCI) vedrørende procedurerne i forbindelse med EU-støtte til én revisionstjeneste under tilsyn af et revisionsudvalg

-revisionshåndbøger til de 38 revisorer, obligatorisk uddannelseskursus og centraliseret fagdokumentation

-indgåelse af aftaler med de interne revisionstjenester i de udbetalende organer og med generaldirektoratet for offentlige regnskaber (Direction générale de la Comptabilité publique).

// Koordinering på området eksportrestitutioner

Ifølge forordning nr. 800/1999 kan internationale kontrol- og overvågningsselskaber (SCS) udstede beviser for ankomst til bestemmelsesstedet for landbrugsprodukter, der udføres fra EU, for at de udbetalende organer kan udbetale de pågældende restitutionsbeløb. Med henblik på at behandle ansøgninger om godkendelse fra sådanne selskaber er der ved dekret af 20. december 1996 nedsat et tværministerielt godkendelsesudvalg. Udvalget kontrollerer, at SCS opfylder de fastsatte betingelser for godkendelse og efterprøver attesteringen, der tjener som bevis for ankomsten til bestemmelsesstedet

EUGFL-uregelmæssigheder udgør en overtrædelse af toldloven og kan forfølges af toldadministrationen, som råder over en særlig tilsynsafdeling for iværksættelse af toldmæssige sanktioner. Det franske toldvæsen har således mulighed for at indbringe sager for retsmyndighederne og retsforfølge konstaterede overtrædelser ved at indgive klage til statsadvokaten eller ved at anlægge sag ved en straffedomstol. Den nylige bemyndigelse af toldembedsmænd til at foretage retsundersøgelser (jf. punkt 4.1) vil styrke samarbejdet med retsmyndighederne. Toldloven pålægger retsmyndighederne at informere toldvæsenet om ethvert forhold, der kan formodes at udgøre en overtrædelse af toldbestemmelserne.

Siden den 1. januar 2001 udveksler toldvæsenet kvartalsvise informationer med de udbetalende organer på området eksportrestitutioner om uregelmæssigheder, der involverer et beløb på under 4 000 EUR. Denne fremgangsmåde har forbedret den gensidige underretning mellem de tjenester, der er ansvarlige for kontrol, og de tjenester, der er ansvarlige for udbetaling af støtte.

// Det tværministerielle kontrolkoordineringsudvalg - afdelingen for EUGFL, Garantisektionen - har truffet følgende foranstaltninger med henblik på koordinering og informationsudveksling om efterfølgende kontrol:

-i forbindelse med risikoanalysen i henhold til forordning nr. 4045/89 indsættes en specifik koefficient for de forskellige støtteforanstaltninger, som afspejler holdningen til behovet for efterfølgende kontrol i udvalget for attestering af udbetalingsorganernes regnskaber

-kontrolmetodikker udarbejdet af ACOFA's inspektorat stilles til rådighed for de øvrige kontroltjenester, der er involveret inden for rammerne af forordning nr. 4045/89

-udveksling vedrørende uddannelse af «4045»-kontrolpersonale mellem ACOFA's inspektorat og toldvæsenet

-indførelse af en procedure, der kan sikre, at en kontrol, der er planlagt i henhold til forordning nr. 4045/89 ikke gennemføres, når der allerede er foretaget en kontrol vedrørende samme støttemodtager for en identisk periode under anvendelse af de samme undersøgelsesmetoder

-systematisk underretning af CICC om resultaterne af toldvæsenets svigbekæmpende undersøgelser i forbindelse med uregelmæssigheder, der involverer et beløb på over 4 000 EUR

-kontroltjenesterne underretter systematisk de udbetalende organer samtidig med, at de indberetter tilfælde, der kan give anledning til retsforfølgning, til den kompetente myndighed

-kontroltjenesterne underrettes systematisk om alle tilfælde af uregelmæssigheder, som er kommet til CICC's kendskab.

Med hensyn til databasen vedrørende kontrol i henhold til forordning nr. 4045/89 og nr. 595/91, der drives af CICC's sekretariat, kan alle administrative tjenester med ansvar for forvaltning og/eller kontrol med støttemidler under EUGFL, Garantisektionen, efter anmodning få adgang til den.

IRL // I ministeriet for landbrug, fødevarer og udvikling af landdistrikter (DAFRD) er der indført et komplekst system for konsultation og informationsudveksling mellem kontrolmedarbejderne og de anvisningsberettigede afdelinger, mellem tjenester med fælles interesser (f.eks. i forbindelse med det integrerede forvaltnings- og kontrolsystem), mellem de politiske tjenester og gennemførelsestjenesterne og mellem disse og hjælpetjenesterne.

På eksportrestitutionsområdet er der indført effektive samarbejdsprocedurer med toldmyndighederne. Toldmyndighederne fremsender rapporterne om støttemodtagere i henhold til forordning nr. 4045/89 til landbrugsministeriet. Oplysningerne kan frit udveksles med de ansvarlige myndigheder, herunder om nødvendigt med politiet og ret